﻿ရိမ့ၤ Romans 1

1 ယ့ၣ်ၡူးခရံာ် အခ့အပှၤ, ပှၤတၢ်မၢဖိ လၢအဘၣ် တၢ်ကိးအီၤ, ဒီးဘၣ် တၢ်နီၤဖးအီၤ လၢယွၤ အတၢ်သးခုအကစီၣ် အဂီၢ်, 2 လၢအစံးပာ်ဝဲ လၢအဝံတဖၣ် လၢလံာ်စီဆှံ အပူၤ, 3 ဘၣ်ဃးဒီး အဖိခွါ, လၢဖဲအဘၣ်ဃးဒီး တၢ်ဖံးတၢ်ညၣ်န့ၣ် အိၣ်ဖျဲၣ် လၢစီၤဒၤဝံး အချံအသၣ်, 4 ဒီးဖဲအဘၣ်ဃးဒီး သးအစီအဆှံန့ၣ် တၢ်ပာ်ဖျါထီၣ်အီၤ လၢအမ့ၢ်ယွၤ အဖိခွါ လၢတၢ်စိတၢ်ကမီၤ လၢတၢ်ဂဲၤဆၢထၢၣ်က့ၤ လၢတၢ်သံ အဃိ, ပကစၢ် ယ့ၣ်ၡူးခရံာ်, 5 လၢပဒိးန့ၢ် တၢ်ဘျုးတၢ်ဖှိၣ်ဒီး တၢ်မၢဖိအလီၢ် လၢအီၤ လၢပှၤကလုာ်တဖၣ် ခဲလၢာ် အတၢ်စူၢ် ဘၣ်ဃးဒီး တၢ်နာ် လၢအမံၤ အဃိ, 6 လၢသုအိၣ် စ့ၢ်ကီး လၢအဝဲသ့ၣ် အကျါ, ပှၤဘၣ် တၢ်ကိးအီၤ လၢယ့ၣ်ၡူးခရံာ်, 7 ယၤ စီၤပီလူး, စံးဘၣ် ပှၤခဲလၢာ်, အိၣ်လၢဝ့ၢ်ရိမ့ၤ အပူၤ, လၢယွၤအဲၣ်အီၤ, ပှၤစီဆှံ လၢအဘၣ် တၢ်ကိးအီၤတဖၣ်, မ်တၢ်ဘျုးတၢ်ဖှိၣ် ဒီးတၢ်ဃူတၢ်ဖိး လၢပပၢ်ယွၤ ဒီးကစၢ် ယ့ၣ်ၡူးခရံာ်န့ၣ်, ဘၣ်သုဝဲ တက့ၢ်. 8 တၢ်အဆိအံၤ, ယစံးထီၣ်ပတြၢၤ ယကစၢ် ယွၤ အဘျုးအဖှိၣ်, လၢယ့ၣ်ၡူးခရံာ် အဃိ, လၢသုဝဲ ခဲလၢာ် အဂ့ၢ် လီၤ. အဂ့ၢ်ဒ်အံၤ, သုတၢ်နာ်န့ၣ် ဟူထီသါလီၤ လၢဟီၣ်ခိၣ် ဒီဘ့ၣ်ညါလီၤ. 9 အဂ့ၢ်ဒ်အံၤ, ယွၤ လၢယမၤအတၢ် လၢယသး, လၢအဖိခွါ အတၢ်သးခုအကစီၣ် အပူၤ တဂၤန့ၣ်, မ့ၢ်တၢ်အုၣ်အသး လၢယဂီၢ် လၢယသ့ၣ်နီၣ်ထီၣ်သု တထံၣ်ဃီ, 10 ဒီးယဃ့ လၢယတၢ်ထုကဖၣ် အပူၤ တထံၣ်ဃီ ဒ်သိး မ့ၢ်သ့ဒီး, ခဲကနံၣ်အံၤ, မ့ၢ်ဘၣ်ယွၤအသးဒီး, ယ ကလဲၤ ခုၣ်ခုၣ်မုာ်မုာ် ဆူသုအိၣ်လီၤ. 11 အဂ့ၢ်ဒ်အံၤ, တၢ်မိၣ်ထံၣ်ဘၣ်ယသး လၢသု, ဒ်သိး ယကဟ့ၣ်သု လၢတၢ်ဘျုး တမံၤမံၤ ဘၣ်ဃးဒီး သးန့ၣ် ဒ်သိး သုကအိၣ်ဂၢၢ်ဆိးကျၢၤလီၤ. 12 ဒ်ပစံးတၢ်အသိး, တၢ်စူၢ်တၢ်နာ် လၢသု ဒီးယၤ ယၢ်ခီယၢ်ခီ သတးဒီး, ယကဘၣ် တၢ်မၤမုာ်ထီၣ်ယသးသကိး ဒီးသု လၢသုကျါလီၤ. 13 ဒီးဒီပုၢ်ဝဲၢ်သ့ၣ်ဧၢ, တဘၣ်ဘၣ်ယသး လၢသုတသ့ၣ်ညါဘၣ် လၢယပာ်ယသးအါဘျီ လၢယကလဲၤဆူ သုအိၣ်, ဒ်သိး ယကန့ၢ်ဘၣ် တၤသၣ် တမံၤမံၤ လၢသုကျါ, ဒ် လၢပှၤကလုာ် အဂုၤအဂၤတဖၣ် အကျါ အသိးန့ၣ်ဘၣ်. ဘၣ်ဆၣ်ဒီး, တၢ်တြီယၤ တုၤ ခဲကနံၣ်အံၤလီၤ. 14 ပှၤဟ့းလ့ၣ်ဖိမ့ၢ်ဂ့ၤ, ပှၤပှၢ်လၢ်ကျါဖိမ့ၢ်ဂ့ၤ, ပှၤကူၣ်တၢ်သ့မ့ၢ်ဂ့ၤ, ပှၤကူၣ်တၢ်တသ့ဘၣ်မ့ၢ်ဂ့ၤ, ယကမၢ် အိၣ်လၢအလိၤ လီၤ. 15 မၤသးဒ်န့ၣ်ဒီး, ဖဲယသ့ ဒီးယသး အိၣ်လၢယကစံၣ်တဲၤတဲလီၤ တၢ်သးခုအကစီၣ် လၢသုဝဲသ့ၣ် လၢအအိၣ် လၢရိမ့ၤအပူၤ စ့ၢ်ကီး လီၤ. 16 အဂ့ၢ်ဒ်အံၤ, ယမဲာ်တဆှးဘၣ် လၢခရံာ် အတၢ်သးခုအကစီၣ်ဘၣ်. အဂ့ၢ်ဒ်အံၤ, မ့ၢ်ယွၤအစိအကမီၤ လၢတၢ်အုၣ်က့ၤခီၣ်က့ၤ ကယဲၢ် ပှၤလၢအစူၢ်က့ၤနာ်က့ၤတၢ် ကိးဂၤဒဲး အဂီၢ်, ပှၤယူဒၤဖိ လၢအဆိ, ဒီးပှၤဟ့းလ့ၣ်ဖိ စ့ၢ်ကီး လီၤ. 17 အဂ့ၢ်ဒ်အံၤ, ယွၤ အတၢ်တီတၢ်လိၤ အိၣ်ဖျါထီၣ် လၢအပူၤ, လၢတၢ်နာ် ဆူတၢ်နာ်လီၤ. ဒ်တၢ်ကွဲးအသး အသိးန့ၣ်, ပှၤတီပှၤလိၤ ကမူဝဲ လၢတၢ်နာ်လီၤ. 18 အဂ့ၢ်ဒ်အံၤ, ယွၤအတၢ်သးဒိၣ်ထီၣ်ဖျါထီၣ် လၢမူခိၣ် ထီဒါ ပှၤလၢအဟံးဃာ် တၢ်မ့ၢ်တၢ်တီ လၢတၢ်တတီတလိၤဘၣ် အပူၤ, အတၢ်တယူးတယီၣ်ဘၣ်ယွၤ, ဒီးအတၢ်တတီတလိၤဘၣ် ခဲလၢာ်န့ၣ်လီၤ. 19 အဂ့ၢ်ဒ်အံၤ, တၢ်သ့ၣ်ညါယွၤ အိၣ်ဖျါ လၢအပူၤလီၤ. အဂ့ၢ်ဒ်အံၤ, ယွၤ မၤဖျါထီၣ် အီၤ လၢအဝဲသ့ၣ် လီၤ. 20 အဂ့ၢ်ဒ်အံၤ, လၢဟီၣ်ခိၣ် ဘၣ် တၢ်တ့လီၤအီၤ လံၤလံၤန့ၣ်, ပှၤထံၣ်ဘၣ် အတၢ်တအိၣ်ဖျါဘၣ်တဖၣ် ထံထံဆးဆး, ဒ်ပစံးတၢ် အသိး, အစိထူ အကမီၤယိာ် ဒီးအတၢ်ပှိၤတၢ်ပှီၢ်လီၤ. အဂ့ၢ်ဒ်အံၤ, သ့ၣ်ညါအီၤ လၢတၢ်မၤအသးတဖၣ် အဃိ, ဒ်သိး အကတိၤပူၤဖျဲးအသး အလီၢ် သုတအိၣ် တဂ့ၤလီၤ. 21 အဂ့ၢ်ဒ်အံၤ, သ့ၣ်ညါယွၤ နာ်သက့ဒီး, တမၤလၤမၤကပီၤဘၣ်အီၤ ဒ်ယွၤ အသိးဘၣ်, ဒီးတစံးထီၣ်ပတြၢၤဘၣ် အဘျုးအဖှိၣ်ဘၣ်, မ့ၢ် အကူၣ်ထီၣ်ဖးလီၤ ကလီကလီတၢ်, ဒီးအသူၣ်ဟးဂူာ် အသးဟးဂီၤန့ၣ်, ခံးလီၤဝဲလီၤ. 22 စံးလီၤအသး လၢပှၤကူၣ်တၢ်သ့, ဒီးကဲထီၣ်ဝဲ လၢပှၤဟးဂီၤဖိလီၤ. 23 ဒီးယွၤ လၢအတအုၣ်သံဘၣ် တဂၤ အလၤကပီၤန့ၣ်, ပာ်လဲလိာ်ဝဲ လၢတၢ်ဂီၤလီၤဂာ် လၢပှၤကညီအုၣ်သံ, ဒီးထိၣ်ဧိၤလံၣ်ဧိၤ, ဒီးတၢ်အိၣ်ဒီး အခီၣ် လွံၢ်ခီ, ဒီးတၢ်စွါတၢ်စွဲတဖၣ်လီၤ. 24 မ်ဒ်န့ၣ်ဒီး ယွၤ ဟ့ၣ်လီၤကွံာ်အီၤ အိၣ်ဒီး အသးကလုာ်ကလိၤ ဆူတၢ်တကဆှီဘၣ် အပူၤ, ဒ်သိး အကမၤဟးဂီၤလိာ် အနီၢ်ခိဒၣ်ဝဲ အလၤအကပီၤလီၤ. 25 ဒီးပာ်လဲလိာ် ယွၤအတၢ်မ့ၢ်တၢ်တီ လၢတၢ်ကဘျံးကဘျၣ်, ဒီးဘူၣ်ထီၣ်ဘါထီၣ်တၢ် လၢအဘၣ် တၢ်တ့အီၤန့ၣ်, ဒီးမၤဝဲ အတၢ်, အါန့ၢ် ပှၤလၢအတ့တၢ် လၢအဘၣ် တၢ်ဆိၣ်ဂ့ၤ အစိၤစိၤဃၣ်ဃၣ် တဂၤ အတၢ် တက့ၢ်လီၤ. အၤမ့ၣ်. 26 မ်ဒ်န့ၣ်ဒီး ယွၤ ဟ့ၣ်လီၤကွံာ်အီၤ အိၣ်ဒီး အသးကွံတၢ် လၢအလၤကပီၤ တအိၣ်ဘၣ်န့ၣ်လီၤ. အဂ့ၢ်ဒ်အံၤ, ပိာ်မုၣ်တဖၣ် မၤ တၢ်အလုၢ်အလၢ်န့ၣ်, ပာ်လဲလိာ်ဝဲ ဒီးတၢ် လၢအထီဒါ တၢ်အလုၢ်အလၢ်လီၤ. 27 ဒ်န့ၣ်အသိး ပိာ်ခွါ မၤ ပိာ်မုၣ် ဒ်တၢ်အလုၢ်အလၢ် အသိးန့ၣ် ညိကွံာ်ဝဲ, ဒီးအသး ကတၢလိာ်အသး ပိာ်ခွါသကိးပိာ်ခွါ, ဒီးမၤ တၢ်မဲာ်ဆှး, ဒီးအတၢ်ဒဲးဘး အဘူးအလဲ လၢအကြၢး ဒီးအီၤန့ၣ်, ဒိးန့ၢ်ဝဲ လၢအပူၤဒၣ်ဝဲလီၤ. 28 ဒီးမ့ၢ်တၢ်တမိၣ်အိၣ်ဘၣ် အသးဒီး တၢ်သ့ၣ်ညါယွၤ သတးဒီး, ယွၤ ဟ့ၣ်လီၤကွံာ်အီၤ ဆူတၢ်သူၣ်အၢသးသီ အပူၤ, ဒ်သိး အကမၤ တၢ်တဘၣ်တပှိၤဘၣ်လီၤ. 29 လၢထီၣ်ပှဲၤထီၣ်ဝဲ ဒီး ကယဲၢ် တၢ်တတီတလိၤ, တၢ်မၤကမၣ်မုၣ်ကမၣ်ခွါ, တၢ်သးဆဲးအဲး, တၢ်သူၣ်ကွံသးကွံ, တၢ်မၤအၢမၤသီန့ၣ်လီၤ. လၢပှဲၤဝဲ ဒီးတၢ်သးက့ၣ်, တၢ်မၤသံပှၤကညီ, တၢ်အ့ၣ်လိာ်ဆိးက့လိာ်, တၢ်လီတၢ်ဝ့ၤ, တၢ်သူၣ်ဟ့သးဟ့, 30 မ့ၢ် ပှၤသီၣ်ဝံသဲကလၤ, ပှၤစံးအၢတၢ်, ပှၤသးဟ့ယွၤ, ပှၤဒုၣ်ဒွဲၣ်တၢ်, ပှၤပာ်ထီၣ်ထီအသး, ပာ်အသး ကဖၢလၢ, ပှၤမၤအိၣ်ထီၣ် တၢ်အၢတၢ်သီ, ပှၤတစူၢ်ဘၣ် အမိၢ်အပၢ်ဘၣ်. 31 ပှၤအသးကီ, ပှၤတမၤတီဘၣ် အကလုၢ်ဘၣ်, ပှၤတအဲၣ်ဘၣ် အဘူးအတံၢ်ဘၣ်, ပှၤအသူၣ်တကၢ် အသးတလီၤဘၣ်, ပှၤတသးကညီၤဘၣ်တၢ်ဘၣ်. 32 အဝဲသ့ၣ်တဖၣ် သ့ၣ်ညါ လီၤတံၢ်လီၤဆဲး, ယွၤအတၢ်စံၣ်ညီၣ်, လၢပှၤမၤတၢ် ဒ်န့ၣ်သိး ဂ့ၤသံ ဘၣ်ဆၣ်ဒီး, မၤ တၢ်န့ၣ်တဖၣ်, အခိၣ် တလိာ်ဘၣ်အသး လၢပှၤ လၢအမၤဝဲတဖၣ် စ့ၢ်ကီး လီၤ.


ရိမ့ၤ Romans 2

1 မၤသးဒ်န့ၣ်ဒီး, ပှၤကညီ လၢအစံၣ်ညီၣ်တၢ် ကိးဂၤဒဲးဧၢ, နကတိၤပူၤဖျဲးနသး အလီၢ်တအိၣ်ဘၣ်. အဂ့ၢ်ဒ်အံၤ, တၢ် လၢနစံၣ်ညီၣ် ပှၤဂၤန့ၣ်, နစံၣ်ညီၣ်ဃၣ်နသးဒၣ်နဲ လီၤ. 2 အဂ့ၢ်ဒ်အံၤ, ပှၤလၢအစံၣ်ညီၣ်တၢ်, နဲဒၣ်အံၤ, နမၤတၢ် ဒ်သိးသိးလီၤ. ဒီးပသ့ၣ်ညါ လၢယွၤအတၢ်စံၣ်ညီၣ် မ့ၢ်ဖဲဒၣ် တၢ်မ့ၢ်တၢ်တီ လၢပှၤမၤတၢ် ဒ်န့ၣ်အသိး အလိၤ လီၤ. 3 ဒီးပှၤ လၢအစံၣ်ညီၣ် ပှၤ လၢအမၤတၢ် ဒ်န့ၣ်သိးတဖၣ်, ဒီးမၤဝဲ ဒ်သိးသိး ပှၤကညီဧၢ, မ့ၢ်နဆိကမိၣ် လၢနကပူၤဖျဲး ဒီးယွၤအတၢ်စံၣ်ညီၣ်န့ၣ် ဧါ. 4 မ့တမ့ၢ်ဘၣ်ဒီး, မ့ၢ်နတသ့ၣ်ညါဘၣ် လၢယွၤအဘျုးအဖှိၣ်ဆှၢနၤ ဆူတၢ်ပီၢ်ယၢ်လီၤက့ၤနသး ဘၣ်ဒီး, နမၤတရီတပါ ယွၤအဘျုးထူး အဖှိၣ်တီၤ, ဒီးအတၢ်ကီၤအသး, ဒီးအတၢ်ဝံသးစူၤန့ၣ် ဧါ. 5 ဘၣ်ဆၣ်ဒီး, ဒ်နသးကိၤ, ဒီးနသး တပီၢ်ယၢ်လီၤက့ၤ အသးဘၣ် အသိးန့ၣ်, နပာ်ဖှိၣ် တၢ်သးဒိၣ် လၢနဂီၢ်ဒၣ်နဲ, တုၤ တၢ်သးဒိၣ်အနံၤအသီ ဒီးယွၤအတၢ်စံၣ်ညီၣ်တီ အိၣ်ဖျါန့ၣ်လီၤ. 6 အဝဲဒၣ် ကဟ့ၣ်တၢ် လၢပှၤ, ဒ်အတၢ်မၤတဖၣ် အသိး စုာ်စုာ်လီၤ. 7 လၢပှၤ လၢအဝံသးစူၤ မၤ တၢ်ဂ့ၤ ဒီးဃု တၢ်လၤကပီၤ, ဒီးတၢ်ယူးတၢ်ယီၣ်, ဒီးတၢ်သံတသ့ဘၣ်တဖၣ်န့ၣ်, တၢ်မူ အထူအယိာ်လီၤ. 8 မ့မ့ၢ် လၢပှၤ လၢအဂ့ၢ်လိာ်ဘှီလိာ်, ဒီးတစူၢ်ဘၣ် တၢ်မ့ၢ်တၢ်တီဘၣ်, ဒီးစူၢ်ဝဲ လၢတၢ်တတီတလိၤဘၣ်တဖၣ်န့ၣ်, တၢ်သးဒိၣ်, ဒီး တၢ်သးကဲၤထီၣ်, 9 တၢ်နးတၢ်ဖှီၣ်, ဒီးတၢ်ကီတၢ်ခဲ, လၢကယဲၢ် ပှၤလၢအမၤတၢ်အၢ တဂၤလၢ်လၢ် အလိၤ, ပှၤယူဒၤဖိ လၢအဆိ, ဒီးပှၤဟ့းလ့ၣ်ဖိ စ့ၢ်ကီး လီၤ. 10 မ့မ့ၢ်တၢ်လၤတၢ်ကပီၤ, ဒီးတၢ်ယူးတၢ်ယီၣ်, ဒီးတၢ်ဃူတၢ်ဖိး လၢကယဲၢ် ပှၤလၢအမၤ တၢ်ဂ့ၤ တဂၤလၢ်လၢ် အလိၤ, ပှၤယူဒၤဖိ လၢအဆိ, ဒီးပှၤဟ့းလ့ၣ်ဖိ စ့ၢ်ကီး လီၤ. 11 အဂ့ၢ်ဒ်အံၤ, ယွၤ တကွၢ် ဒိၣ်ဆံးအါစှၤဘၣ် တၢ်ဘၣ်. 12 အဂ့ၢ်ဒ်အံၤ, ဖဲဒၣ် ပှၤလၢအတအိၣ်ဘၣ် ဒီးတၢ်သိၣ်တၢ်သီ ဒီးမၤ တၢ်ဒဲးဘးတဖၣ်န့ၣ်, တအိၣ်စ့ၢ်ကီးဘၣ် ဒီးတၢ်သိၣ်တၢ်သီဘၣ်ဒီး, ကတုၤဝဲ လၢတၢ်ဟးဂီၤလီၤ. ဒီးဖဲဒၣ် ပှၤလၢအအိၣ် ဒီးတၢ်သိၣ်တၢ်သီဒီး, မၤ တၢ်ဒဲးဘးတဖၣ်န့ၣ်, ကဘၣ် တၢ်စံၣ်ညီၣ် လၢတၢ်သိၣ်တၢ်သီန့ၣ်လီၤ. 13 အဂ့ၢ်ဒ်အံၤ, ပှၤလၢအနၢ်ဟူ တၢ်သိၣ်တၢ်သီတဖၣ်န့ၣ်, တမ့ၢ်ဘၣ် အတီဝဲလိၤဝဲ လၢယွၤအမဲာ်ညါဘၣ်. မ့ၢ် ပှၤလၢအတိၢ်န့ၢ် တၢ်သိၣ်တၢ်သီတဖၣ်, ကဘၣ် တၢ်ပာ်တီပာ်လိၤအီၤလီၤ. 14 (အဂ့ၢ်ဒ်အံၤ, တုၤ ပှၤကလုာ်တဖၣ် လၢအတအိၣ်ဘၣ် ဒီးတၢ်သိၣ်တၢ်သီဘၣ်န့ၣ်, တိၢ်န့ၢ်ဒၣ် တၢ် လၢတၢ်သိၣ်တၢ်သီန့ၣ် ဒီး, တၢ်သိၣ်တၢ်သီ တအိၣ်ဘၣ်ဒီး, အဝဲသ့ၣ်တဖၣ်န့ၣ်, မ့ၢ်တၢ်သိၣ်တၢ်သီ လၢအဂီၢ်ဒၣ်ဝဲလီၤ. 15 အဝဲသ့ၣ်တဖၣ်န့ၣ်, အသး လၢအသ့ၣ်ညါဒၣ် တၢ်အုၣ်ဒၣ်အသးဒီး, မ့ၢ်တၢ်ဒဲးဘး မ့ၢ်ဂ့ၤ, တၢ်မၤပူၤဖျဲး မ့ၢ်ဂ့ၤ, အတၢ်ဆိကမိၣ်ပာ်ဒၣ် လၢအလိၤ ယၢ်ခီယၢ်ခီ သတးဒီး, ဒုးနဲၣ်ဝဲ လၢတၢ်သိၣ်တၢ်သီ အတၢ်မၤ အိၣ်ကွဲးအသး လၢအသးအလိၤလီၤ). 16 လၢမုၢ်တနံၤ လၢယွၤ ကစံၣ်ညီၣ် ပှၤကညီ အတၢ်ခူသူၣ်တဖၣ် လၢယ့ၣ်ၡူးခရံာ် အစုပူၤ, ဒ်ယတၢ်သးခုအကစီၣ် အသိးန့ၣ်လီၤ. 17 ဘၣ်ဆၣ်ဒီး တၢ်မ့ၢ်ကိးနၤ လၢပှၤယူဒၤဖိ, ဒီးနမ့ၢ်သနံာ်သန့ၤနသး လၢတၢ်သိၣ်တၢ်သီ, ဒီးနမ့ၢ်ပာ်ထီၣ်နသး ကဖၢလၢ လၢယွၤအပူၤ, 18 ဒီးနမ့ၢ်သ့ၣ်ညါအသး, ဒီးနမ့ၢ်ဘၣ် တၢ်သိၣ်လိနၤ လၢတၢ်သိၣ်တၢ်သီ, ဒီးနမ့ၢ်အၢၣ်လီၤအီလီၤ တၢ်ဂ့ၤ လီၤဆီဒၣ်တၢ်တဖၣ်, 19 ဒီးနမ့ၢ်နာ်လီၤနသး လၢနမ့ၢ် ပှၤဆှၢပှၤမဲာ်ဘျီၣ်, ဒီးတၢ်ကပီၤ လၢပှၤအိၣ်လၢတၢ်ခံးကျါ အဂီၢ်, 20 ဒီးပှၤသိၣ်က့ၤသီက့ၤ ပှၤ လၢအတသ့ၣ်ညါဘၣ်တၢ်ဘၣ်, ဖိဒံဖိသၣ် အသရၣ်, ပှၤအိၣ်ဒီး တၢ်မ့ၢ်တၢ်တီ အက့ၢ်အဂီၤ လၢတၢ်သိၣ်တၢ်သီ အပူၤ သတးဒီး, 21 ပှၤလၢအသိၣ်လိ ပှၤဂၤ, နၤဧၢ, မ့ၢ်နတသိၣ်လိ လီၤဒၣ်နသးဘၣ်ဧါ. ပှၤ လၢအစံး, သုတဟုၣ်တၢ် တဂ့ၤ, နၤဧၢ, မ့ၢ်နဟုၣ်တၢ် စ့ၢ်ကီးဧါ. 22 ပှၤလၢအစံး, သုတအဲၣ်ဘၢတၢ် တဂ့ၤ, နၤဧၢ, မ့ၢ်နအဲၣ်ဘၢတၢ် စ့ၢ်ကီးဧါ. ပှၤ လၢအသးဘၣ်အၢ တၢ်ဂီၤတဖၣ်, နၤဧၢ, မ့ၢ်နဟုၣ်တၢ် ဘၣ်ဃးဒီး ကစၢ်အဟံၣ် စ့ၢ်ကီးဧါ. 23 ပှၤလၢအပာ်ထီၣ်အသး ကဖၢလၢ လၢတၢ်သိၣ်တၢ်သီ အပူၤ, နၤဧၢ, နမၤဟးဂီၤ ယွၤအလၤကပီၤ လၢနလုၣ်သ့ၣ်ခါပတာ် တၢ်သိၣ်တၢ်သီ, စ့ၢ်ကီးဧါ. 24 အဂ့ၢ်ဒ်အံၤ, ဒ်တၢ်ကွဲးအသး အသိးန့ၣ်, ယွၤအမံၤ ဘၣ်တၢ်ဒုၣ်ဒွဲၣ် လၢပှၤကလုာ်တဖၣ် အကျါ, လၢသုဃိလီၤ. 25 အဂ့ၢ်ဒ်အံၤ, နမ့ၢ် တိၢ်န့ၢ် တၢ်သိၣ်တၢ်သီ ဒီး, တၢ်ကူးတရံး အိၣ်ဒီး အဘျုးလီၤ. မ့မ့ၢ် နမ့ၢ်လုၣ်သ့ၣ်ခါပတာ် တၢ်သိၣ်တၢ်သီဒီး, နတၢ်ကူးတရံး ကဲထီၣ်ဝဲ လၢတၢ်တကူးတရံးဘၣ်လီၤ. 26 မၤသးဒ်န့ၣ်ဒီး ပှၤ လၢအတဒိးဘၣ် တၢ်ကူးတရံးဘၣ်, မ့ၢ် တိၢ်န့ၢ် တၢ်သိၣ်တၢ်သီ အတၢ်မၤလိာ် ဒီး, တၢ်ကပာ်က့ၤ အတၢ်တကူးတရံးဘၣ် လၢတၢ်ကူးတရံးန့ၣ်, တမ့ၢ်ဘၣ်ဧါ. 27 ဒီးပှၤတဒိးဘၣ် တၢ်ကူးတရံး ဒ်အလုၢ်အလၢ် အသိး, မ့ၢ် တိၢ်န့ၢ် တၢ်သိၣ်တၢ်သီဒီး, ကစံၣ်ညီၣ်နၤ လၢအအိၣ်ဒီး လံာ်ဖျၢၣ် ဒီးတၢ်ကူးတရံး, ဒီး လုၣ်သ့ၣ်ခါပတာ် တၢ်သိၣ်တၢ်သီ, တမ့ၢ်ဘၣ်ဧါ. 28 အဂ့ၢ်ဒ်အံၤ, တၢ်အိၣ်ဖျါန့ၣ်, တမ့ၢ်ဘၣ် ပှၤယူဒၤဖိဘၣ်, ဒီးတၢ်အိၣ်ဖျါ လၢတၢ်ဖံးတၢ်ညၣ်, တမ့ၢ်ဘၣ် တၢ်ကူးတရံးဘၣ်. 29 မ့မ့ၢ် ပှၤယူဒၤဖိ မ့ၢ်တၢ်အိၣ်ခူသူၣ်, ဒီးတၢ်ကူးတရံး မ့ၢ်တၢ် လၢသူၣ် လၢသး, ဘၣ်ဃးဒီးသး, ဒီးတမ့ၢ်ဘၣ် လၢလံာ်အဖျၢၣ်ဘၣ်. ဒီးအတၢ်စံးထီၣ်ပတြၢၤ တဟဲဘၣ် လၢပှၤကညီဘၣ်, မ့ၢ် လၢယွၤလီၤ.


ရိမ့ၤ Romans 3

1 မၤသးဒ်န့ၣ်ဒီး ပှၤယူဒၤဖိ အတၢ်အါဒၣ်တၢ် တက့ၢ်န့ၣ်, မ့ၢ်တၢ်မနုၤတမံၤလဲၣ်. ဒီးတၢ်ကူးတရံးန့ၣ် အဘျုးမနုၤလဲၣ်. 2 အိၣ်အါဝဲ လၢတၢ်ကိးမံၤဒဲးလီၤ. မ့မ့ၢ်အဒိၣ်ကတၢၢ် တမံၤန့ၣ်, မ့ၢ် လၢတၢ်အးလီၤ ယွၤအကလုၢ်အကထါ လၢအီၤလီၤ. 3 အဂ့ၢ်ဒ်အံၤ, ပှၤတနီၤနီၤ အကလုၢ် တတီဘၣ် နာ်သက့ဒီး, တၢ်ကမၤအသး ဒ်လဲၣ်. ပှၤတဖၣ်န့ၣ် အကလုၢ် တတီဘၣ်န့ၣ် ကမၤဟးဂီၤကွံာ် ယွၤအကလုၢ်တီ စ့ၢ်ကီးဧါ. 4 မ်အသု တမၤအသး ဒ်န့ၣ် တဂ့ၤ. ပှၤကညီ ကိးဂၤဒဲး မ့ၢ်တၢ်ကဘျံးကဘျၣ် ခဲလၢာ် နာ်သက့ဒီး, မ်ယွၤ မ့ၢ် တၢ်မ့ၢ်တၢ်တီ တက့ၢ်. ဒ်တၢ်ကွဲးအသး အသိးန့ၣ်, ဒ်သိး နကဘၣ် တၢ်ပာ်တီနၤ လၢနတၢ်ကတိၤ, ဒီးနကမၤနၢၤတၢ် လၢနဘၣ် တၢ်စံၣ်ညီၣ် အပူၤလီၤ. 5 ဘၣ်ဆၣ်ဒီး ပတၢ်တတီတလိၤဘၣ်န့ၣ်မ့ၢ် လီၣ်ဖျါထီၣ် ယွၤအတၢ်တီတၢ်လိၤ ဒီး, ပကစံးဒ်လဲၣ်. ယွၤ လၢအမၤနးမၤဖှီၣ်တၢ်န့ၣ်, မ့ၢ်အမၤဝဲ တတီတလိၤဘၣ်ဧါ. (ယကတိၤတၢ် ဒ်ပှၤကညီ အသိး,) 6 မ်အသု တမၤအသး ဒ်န့ၣ် တဂ့ၤ. တၢ်မ့ၢ်မၤအသး ဒ်န့ၣ်ဒီး, ယွၤကစံၣ်ညီၣ် ဟီၣ်ခိၣ် ဒ်လဲၣ်. 7 အဂ့ၢ်ဒ်အံၤ, လၢယတၢ်ကဘျံးကဘျၣ် အဃိ, ယွၤအတၢ်မ့ၢ်တၢ်တီ မ့ၢ်အါထီၣ် လၢယွၤ အလၤအကပီၤ အဂီၢ်ဒီး, ဘၣ်မနုၤ လၢတၢ်စံၣ်ညီၣ်ဒံးယၤ စ့ၢ်ကီး ဒ်ပှၤမၤတၢ်ဒဲးဘးလဲၣ်. 8 ဒီးဒ်ပဘၣ် တၢ်ဒုၣ်ဒွဲၣ်, ဒီးပှၤတနီၤနီၤ စံးဃဲၤ လၢပစံးတၢ် အသိး, ဘၣ်မနုၤ လၢပတမၤဘၣ် တၢ်အၢ ဒ်သိး တၢ်ဂ့ၤ ကဟဲန့ၣ်လဲၣ်. အဝဲသ့ၣ် ဘၣ် တၢ်စံၣ်ညီၣ်ဃၣ်န့ၣ်မ့ၢ် အတီအလိၤလီၤ. 9 မၤသးဒ်န့ၣ်ဒီး မ့ၢ်ဒ်လဲၣ်. မ့ၢ်ပဂ့ၤဒၣ်တၢ် တက့ၢ်ဧါ. တမ့ၢ်ဘၣ် လ့ၤတက့ၤဘၣ်. အဂ့ၢ်ဒ်အံၤ, ပှၤယူဒၤဖိ မ့ၢ်ဂ့ၤ, ပှၤဟ့းလ့ၣ်ဖိ မ့ၢ်ဂ့ၤ, ပဒုးနဲၣ်ပာ်လံ လၢအအိၣ် လၢတၢ်ဒဲးဘး အပူၤ ခဲလၢာ်လံ. 10 ဒ်တၢ်ကွဲးအသး အသိးန့ၣ်, ပှၤအတီအလိၤ တအိၣ်ဘၣ် နီတဂၤဘၣ်. 11 ပှၤလၢအသးဖး တအိၣ်, ပှၤလၢအဃု ယွၤ တအိၣ်, 12 ပှၤဟးဖျိးကျဲ ခဲလၢာ်, ကဲထီၣ် ပှၤတဂိာ်တသီၣ်ဘၣ်တၢ်, ပှၤမၤတၢ်ဂ့ၤ တအိၣ်, ထဲတဂၤဧိၤ တအိၣ်ဘၣ်. 13 အကိာ်ပူၤမ့ၢ် တၢ်သွၣ်ခိၣ် အိၣ်အိးထီၣ်အသး, လီတၢ် လၢအပျ့ၤ, ဂုၢ်အၢ အစုၣ် အိၣ်လၢအပျုၤ ဖီလာ်, 14 အကိာ်ပူၤ ပှဲၤဒီး တၢ်ဆိၣ်အၢ, ဒီးတၢ်အခၣ်လီၤ. 15 အခီၣ် လဲၤဝဲ ချ့ချ့ ဒ်သိး အကဂၢ်လီၤ တၢ်သွံၣ်, 16 တၢ်ဟးဂူာ်ဟးဂီၤ, ဒီးတၢ်နးတၢ်ဖှီၣ် အိၣ်လၢအကျဲ, 17 ဒီးတၢ်ဃူတၢ်ဖိး အကျဲန့ၣ်, တသ့ၣ်ညါဘၣ်ဝဲဘၣ်. 18 တၢ်ပျံၤယွၤ တအိၣ်ဘၣ် လၢအမဲာ်ညါဘၣ်. 19 ဒီးပသ့ၣ်ညါ လၢဖဲဒၣ် တၢ်သိၣ်တၢ်သီ စံးဝဲန့ၣ်, မ့ၢ်အစံးဘၣ် ပှၤအိၣ်လၢတၢ်သိၣ်တၢ်သီ အပူၤ, ဒ်သိး ကယဲၢ် ပှၤအထးခိၣ် ကဘၣ် တၢ်မၤနိးဃာ်အီၤ, ဒီးပှၤဟီၣ်ခိၣ်ဖိ ခဲလၢာ် ကဘၣ် တၢ်စံၣ်ညီၣ်ဃၣ်အီၤ လၢယွၤအမဲာ်ညါ လီၤ. 20 မၤသးဒ်န့ၣ်ဒီး, တၢ်ညၣ် တဘၣ် တၢ်ပာ်တီပာ်လိၤ အီၤ လၢယွၤအမဲာ်ညါ, လၢတၢ်သိၣ်တၢ်သီ အတၢ်မၤ အဃိ, နီတဂၤဘၣ်. အဂ့ၢ်ဒ်အံၤ, တၢ်သ့ၣ်ညါ တၢ်ဒဲးဘး ဟဲဝဲ လၢတၢ်သိၣ်တၢ်သီလီၤ. 21 မ့မ့ၢ်ခဲကနံၣ်အံၤ, ယွၤအတၢ်တီတၢ်လိၤ လၢအတဟဲဘၣ် လၢတၢ်သိၣ်တၢ်သီဘၣ်န့ၣ်, အိၣ်ဖျါဝဲ လၢတၢ်သိၣ်တၢ်သီ, ဒီးဝံသ့ၣ်တဖၣ် အုၣ်အသး အဂ့ၢ်, 22 ဒ်ပစံးတၢ် အသိး, ယွၤအတၢ်တီတၢ်လိၤ လၢတၢ်နာ် ယ့ၣ်ၡူးခရံာ်န့ၣ်, ဟဲဆူ ပှၤခဲလၢာ်, ဒီးဘၣ် လၢပှၤနာ်တၢ်တဖၣ် ခဲလၢာ် အလိၤလီၤ. အဂ့ၢ်ဒ်အံၤ, တၢ်တလီၤဆီဘၣ်. 23 အဂ့ၢ်ဒ်အံၤ, ပှၤခဲလၢာ် မၤ တၢ်ဒဲးဘး ဒီး တချုးန့ၢ်ဘၣ် ယွၤအလၤအကပီၤဘၣ်. 24 ဒီးပဘၣ် တၢ်ပာ်တီပာ်လိၤ ပှၤကလီကလီ လၢယွၤအဘျုးအဖှိၣ် လၢယ့ၣ်ၡူးခရံာ် အတၢ်ပှ့ၤက့ၤ ပှၤ အဃိလီၤ. 25 ယွၤ ပာ်ဖျါထီၣ်အီၤ လၢတၢ်လုၢ်, လၢတၢ်နာ် အသွံၣ် အဃိ, ဒ်သိး အကဒုးနဲၣ် အတၢ်တီတၢ်လိၤ လၢတၢ်လဲၤကပာ် တၢ်ဒဲးဘး လၢပှၤမၤတ့ၢ်ဝဲ ဖဲယွၤ ဝံသးစူၤတၢ် အတီၢ်ပူၤ, 26 ဒ်သိး အကဒုးနဲၣ် အတၢ်တီတၢ်လိၤ အကတီၢ် ဖဲအံၤ, ဒ်သိး အကတီဝဲလိၤဝဲ ဒီးပာ်တီပာ်လိၤပှၤ လၢအနာ် ယ့ၣ်ၡူးန့ၣ်လီၤ. 27 မၤသးဒ်န့ၣ်ဒီး, ပပာ်ပသး ကဖၢလၢ အလီၢ် အိၣ်ဖဲလဲၣ်. ဘၣ်ဟီထီၣ်ကွံာ်လံ. လၢမနုၤ အတၢ်သိၣ်တၢ်သီ တမံၤလဲၣ်. လၢတၢ်မၤ အတၢ်သိၣ်တၢ်သီဧါ. တမ့ၢ်ဘၣ်, မ့ၢ် လၢတၢ်နာ် အတၢ်သိၣ်တၢ်သီလီၤ. 28 အဂ့ၢ်ဒ်အံၤ, ပစံး လၢပှၤကညီ ဘၣ်တၢ်ပာ်တီပာ်လိၤ လၢတၢ်နာ် ဒီးတမ့ၢ်ဘၣ် လၢတၢ်သိၣ်တၢ်သီ အတၢ်မၤဘၣ်. 29 ယွၤမ့ၢ် ထဲပှၤယူဒၤဖိ အကစၢ်န့ၣ် ဧါ. တမ့ၢ်ဘၣ် ပှၤကလုာ်တဖၣ် အကစၢ် စ့ၢ်ကီးဘၣ်ဧါ. မ့ၢ်လံ, မ့ၢ် ပှၤကလုာ်တဖၣ် အကစၢ် စ့ၢ်ကီးလီၤ. 30 အဂ့ၢ်ဒ်အံၤ, ပှၤလၢအကပာ်တီပာ်လိၤ ပှၤဒိး တၢ်ကူးတရံး လၢတၢ်နာ်, ဒီးပှၤတဒိးဘၣ် တၢ်ကူးတရံး လၢတၢ်နာ်န့ၣ်, မ့ၢ်ယွၤ တဂၤဃီလီၤ. 31 မၤသးဒ်န့ၣ်ဒီး မ့ၢ် ပမၤဟးဂီၤ တၢ်သိၣ်တၢ်သီ လၢတၢ်နာ်န့ၣ် ဧါ. မ်အသု တမၤအသး ဒ်န့ၣ် တဂ့ၤ. မ့ၢ်ပမၤဂၢၢ်မၤကျၢၤ တၢ်သိၣ်တၢ်သီလီၤ.


ရိမ့ၤ Romans 4

1 မၤသးဒ်န့ၣ်ဒီး, ပကစံး လၢပပၢ် စီၤအၤဘြၤဟၣ် ထံၣ်န့ၢ် တၢ်ဘၣ်ဃးဒီး တၢ်ဖံးတၢ်ညၣ် လၢမနုၤတမံၤလဲၣ်. 2 အဂ့ၢ်ဒ်အံၤ, စီၤအၤဘြၤဟၣ် မ့ၢ်ဘၣ် တၢ်ပာ်တီပာ်လိၤ လၢအတၢ်မၤ အဃိ ဒီး, ပာ်အသး ကဖၢလၢ အလီၢ် ကအိၣ်ဝဲလီၤ. ဘၣ်ဆၣ်ဒီး လၢယွၤအမဲာ်ညါ တမ့ၢ်ဘၣ်. 3 အဂ့ၢ်ဒ်အံၤ, တၢ်ကွဲးအသး စံးဝဲ ဒ်လဲၣ်. စီၤအၤဘြၤဟၣ် နာ် ယွၤဒီး, တၢ်ပးကဲ (အတၢ်နာ်) လၢတၢ်တီတၢ်လိၤ လၢအဂီၢ်လီၤ. 4 ဒီးပှၤ လၢအမၤတၢ် အဂီၢ်န့ၣ် တၢ်ပာ်အဘူးအလဲ ဒ် လၢတၢ်ဘျုး အသိး တမ့ၢ်ဘၣ်. မ့ၢ်ဒ် လၢတၢ်ကမၢ် အသိးလီၤ. 5 မ့မ့ၢ် ပှၤလၢအတမၤဘၣ် တၢ်ဘၣ်, ဒီးနာ်ပှၤ လၢအပာ်တီပာ်လိၤ ပှၤတယူးတယီၣ်ဘၣ် ယွၤန့ၣ်, တၢ်ပးကဲ အတၢ်နာ် လၢတၢ်တီတၢ်လိၤ လီၤ. 6 ဒ်န့ၣ်အသိး, စီၤဒၤဝံး စံး လၢပှၤ လၢအတမၤဘၣ် တၢ်ဘၣ် ဒီးယွၤ ပာ်တီပာ်လိၤအီၤ, ဘၣ်တၢ်ဆိၣ်ဂ့ၤဝဲ အဂ့ၢ်အကျိၤ, 7 ပှၤလၢအတၢ်ကမၣ် ပျၢ်လံ, ဒီးအတၢ်ဒဲးဘး ဘၣ်ကျၢၢ်ဘၢလံန့ၣ်, ဘၣ်ဆိၣ်ဂ့ၤဝဲ လီၤ. 8 ပှၤကညီ လၢယွၤ တပာ်ဘၣ် တၢ်ဒဲးဘး လၢအလိၤ တဂၤန့ၣ်, ဘၣ်ဆိၣ်ဂ့ၤဝဲလီၤ. 9 မၤသးဒ်န့ၣ်ဒီး, တၢ်ဆိၣ်ဂ့ၤန့ၣ်မ့ၢ် အဘၣ် ပှၤလၢအဒိး တၢ်ကူးတရံးဧါ, မ့ၢ်အဘၣ် စ့ၢ်ကီး ပှၤလၢအတဒိးဘၣ် တၢ်ကူးတရံးလဲၣ်. အဂ့ၢ်ဒ်အံၤ, ပစံး လၢတၢ်ပးကဲ တၢ်နာ် လၢတၢ်တီတၢ်လိၤ လၢစီၤအၤဘြၤဟၣ် အဂီၢ်လီၤ. 10 မၤသးဒ်န့ၣ်ဒီး ပးကဲဝဲ ဒ်လဲၣ်. မ့ၢ်အအိၣ် လၢတၢ်ကူးတရံး အပူၤဧါ, လၢတၢ်တကူးတရံးဘၣ် အပူၤလဲၣ်. လၢတၢ်ကူးတရံး အပူၤ တမ့ၢ်ဘၣ်, မ့ၢ် လၢတၢ်တကူးတရံးဘၣ် အပူၤလီၤ. 11 ဒီးဒိး တၢ်ကူးတရံး အတၢ်ပနီၣ် လၢအမ့ၢ် တၢ်နာ် အတၢ်တီတၢ်လိၤ လၢအအိၣ်ဒီးအီၤ ဖဲအတချုး ဒိးဒံးဘၣ် တၢ်ကူးတရံးန့ၣ်, အတၢ်စဲပနီၣ်ဃာ် ဒ်သိး အကကဲထီၣ် ကယဲၢ် ပှၤနာ်တၢ်, လၢအတဒိးဘၣ် တၢ်ကူးတရံးဘၣ် ခဲလၢာ် အပၢ်, ဒ်သိး တၢ်တီတၢ်လိၤ ကဘၣ် တၢ်ပးကဲအီၤ လၢအဝဲသ့ၣ် အဂီၢ်လီၤ. 12 ဒီးပှၤဒိးတၢ်ကူးတရံး အပၢ်, ထဲပှၤဒိးတၢ်ကူးတရံးဧိၤ အဂီၢ် တမ့ၢ်ဘၣ်, မ့ၢ် ပှၤလၢအယီၢ် စ့ၢ်ကီး ပပၢ် စီၤအၤဘြၤဟၣ် အတၢ်နာ် လၢအအိၣ်ဒီးအီၤ လၢအတချုး ဒိးဒံးဘၣ် တၢ်ကူးတရံးဘၣ်, အခီၣ်လီၢ် အဂီၢ်န့ၣ်လီၤ. 13 အဂ့ၢ်ဒ်အံၤ, တၢ်စံးပာ် လၢစီၤအၤဘြၤဟၣ် မ့ၢ်ဂ့ၤ, အချံအသၣ် မ့ၢ်ဂ့ၤ, တမ့ၢ်ဘၣ် အကန့ၢ်သါ ဟီၣ်ခိၣ် လၢတၢ်သိၣ်တၢ်သီ အဃိဘၣ်. မ့ၢ် လၢတၢ်နာ် အတၢ်တီတၢ်လိၤ အဃိလီၤ. 14 အဂ့ၢ်ဒ်အံၤ, ပှၤဘၣ်ဃးဒီး တၢ်သိၣ်တၢ်သီ မ့ၢ်န့ၢ်သါတၢ်ဒီး, တၢ်နာ်န့ၣ် ကကဲ လၢတၢ်ကလီကလီ, ဒီးတၢ်စံးပာ်န့ၣ် ကဟးဂီၤကွံာ်ဝဲလီၤ. 15 အဂ့ၢ်ဒ်အံၤ, တၢ်သိၣ်တၢ်သီန့ၣ် ဒုးအိၣ်ထီၣ် တၢ်သးထီၣ်လီၤ. အဂ့ၢ်ဒ်အံၤ, ဖဲတၢ်သိၣ်တၢ်သီ တအိၣ်ဘၣ်န့ၣ်, တၢ်လုၣ်သ့ၣ်ခါပတာ် တအိၣ်ဘၣ်လီၤ. 16 မ်ဒ်န့ၣ်ဒီး မ့ၢ် လၢတၢ်နာ်, ဒ်သိး အကဘၣ်ဃးဒီး တၢ်ဘျုးတၢ်ဖှိၣ်, ဒ်သိး တၢ်စံးပာ် ကအိၣ်ဂၢၢ်ဆိးကျၢၤ ဒီး အချံအသၣ် ခဲလၢာ်, ထဲပှၤဘၣ်ဃးဒီး တၢ်သိၣ်တၢ်သီဧိၤ တမ့ၢ်ဘၣ်, မ့ၢ် ပှၤဘၣ်ဃးဒီး စီၤအၤဘြၤဟၣ် လၢအမ့ၢ် ပဝဲ ခဲလၢာ် အပၢ် အတၢ်နာ် စ့ၢ်ကီး, 17 (ဒ်တၢ်ကွဲးအသး အသိး, ယပာ်လံနၤ လၢပှၤအါကလုာ် အပၢ်လံ.) လၢယွၤ လၢအနာ်ဝဲ လၢအမၤမူထီၣ် ပှၤသံ ဒီးကိး တၢ်တအိၣ်ဘၣ် ဒ်အအိၣ် အသိး, အမဲာ်ညါလီၤ. 18 အဝဲဒၣ်န့ၣ်, တၢ်မုၢ်လၢ် အလီၢ် တအိၣ်ဘၣ်ဒီး, နာ်ဝဲ လၢတၢ်မုၢ်လၢ် အပူၤ, ဒ်သိး အကကဲထီၣ် ပှၤအါကလုာ် အပၢ်, ဒ်တၢ်စံးတ့ၢ်ဝဲ အသိး, နချံနသၣ် ကကဲထီၣ် ဒ်န့ၣ်အသိးလီၤ. 19 အတၢ်နာ် တစၢ်ဘၣ်, ဒီးအနံၣ် အိၣ် တကယၤ ဃၣ်ဃၣ်ဒီး အနီၢ်ခိသံလံ မ့ၢ်ဂ့ၤ, ဒီးနီၢ်စၤရါ အဒၢလီၢ် သံလံ မ့ၢ်ဂ့ၤ, ဆိကမိၣ်ဝဲ ဘၣ်ဆၣ်ဒီး, 20 အသး တဒ့ဒီဘၣ် လၢတၢ်တနာ်ဘၣ် ယွၤ အတၢ်စံးပာ် အဃိ, မ့ၢ်အနာ်ဝဲဆူ ၣ်ဆူၣ်ဒီး, မၤလၤကပီၤ ယွၤ, 21 ဒီးနာ်ဝဲ လၢလၢပှဲၤပှဲၤ လၢပှၤ လၢအစံးပာ်တၢ် တဂၤန့ၣ်, မၤဝဲသ့ စ့ၢ်ကီး လီၤ. 22 မၤသးဒ်န့ၣ်ဒီး, တၢ်ပးကဲအီၤ လၢတၢ်တီတၢ်လိၤ လၢအဂီၢ်လီၤ. 23 ဒီးတၢ်ကွဲးဝဲ ထဲအဝဲဒၣ် အဃိဧိၤ, လၢအဘၣ် တၢ်ပးကဲဝဲ လၢအဂီၢ်န့ၣ် တမ့ၢ်ဘၣ်. 24 မ့ၢ် လၢပဃိ စ့ၢ်ကီး, ဒီးပမ့ၢ် စူၢ်က့ၤနာ်က့ၤ ပှၤ လၢအဒုးဂဲၤဆၢထၢၣ်က့ၤ ပကစၢ် ယ့ၣ်ၡူး လၢတၢ်သံဒီး, တၢ်ကပးကဲဝဲ လၢပဂီၢ်လီၤ. 25 အဝဲဒၣ်န့ၣ်, ဘၣ်တၢ်ဟ့ၣ်လီၤကွံာ် လၢပတၢ်ကမၣ် အဃိ, ဒီး ဘၣ်တၢ် ဒုးဂဲၤဆၢထၢၣ်က့ၤအီၤ လၢတၢ်ပာ်တီပာ်လိၤ ပှၤ အဂ့ၢ်လီၤ.


ရိမ့ၤ Romans 5

1 မၤသးဒ်န့ၣ်ဒီး တၢ်ပာ်တီပာ်လိၤပှၤ လၢတၢ်နာ် သတးဒီး, ပဃူပဖိး ဒီးယွၤ လၢပကစၢ် ယ့ၣ်ၡူးခရံာ် အဃိလီၤ. 2 အဝဲဒၣ် အဃိ, မ့ၢ်တၢ်နာ် ဒီး, ပလဲၤနုာ်ဆူ တၢ်ဘျုးတၢ်ဖှိၣ် လၢပဆၢထၢၣ် လၢအပူၤအံၤ, ဒီးသူၣ်ဖှံသးညီ လၢတၢ်မုၢ်လၢ် ယွၤအလၤကပီၤ အပူၤလီၤ. 3 ဒီးထဲန့ၣ်ဧိၤ တမ့ၢ်ဘၣ်, မ့ၢ်ပသူၣ်ဖှံသးညီ လၢတၢ်နးတၢ်ဖှီၣ် အပူၤ စ့ၢ်ကီး လီၤ. အဂ့ၢ်ဒ်အံၤ, ပသ့ၣ်ညါ လၢတၢ်နးတၢ်ဖှီၣ် မၤအိၣ်ထီၣ် တၢ်ဝံသးစူၤ, 4 ဒီးတၢ်ဝံသးစူၤန့ၣ် မၤအိၣ်ထီၣ် တၢ်မၤကွၢ် အတၢ်အုၣ်အသး, ဒီးတၢ်မၤကွၢ် အတၢ်အုၣ်အသးန့ၣ်, ဒုးအိၣ်ထီၣ် တၢ်မုၢ်လၢ်လီၤ. 5 ဒီးတၢ်မုၢ်လၢ်န့ၣ်, တမၤမဲာ်ဆှးဘၣ် တၢ်ဘၣ်. အဂ့ၢ်ဒ်အံၤ, သးစီဆှံ လၢတၢ်ဟ့ၣ်လီၤအီၤ လၢပှၤန့ၣ်, ဂၢ်လီၤ ယွၤ အတၢ်အဲၣ်တၢ်ကွံ လၢပသးကံၢ်ပူၤလီၤ. 6 အဂ့ၢ်ဒ်အံၤ, ဖဲပဂံၢ်စၢ်ဘါစၢ်န့ၣ်, အမုၢ်အလါ ဘၣ်ဒီး, ခရံာ် ဒိးသံအသး လၢပှၤတယူးတယီၣ်ဘၣ် ယွၤအဂီၢ် လီၤ. 7 အဂ့ၢ်ဒ်အံၤ, ပှၤကဒိးသံအသး လၢပှၤတီ အဂီၢ် ကီမးလီၤ. ဘၣ်ဆၣ်ဒီး လၢပှၤဂ့ၤ အဂီၢ်န့ၣ်, ပှၤဒိးသံအသး ဘူၣ် ကအိၣ်ဝဲ တဂၤဂၤ သ့ၣ်သ့ၣ်လီၤ. 8 မ့မ့ၢ် ဖဲပမ့ၢ် ပှၤတၢ်ဒဲးဘးဖိ အဖၢမုၢ်ဒီး, ခရံာ် ဒိးသံအသး လၢပဂီၢ် သတးဒီး, ယွၤပာ်ဖျါထီၣ် အတၢ်အဲၣ်တၢ်ကွံဒၣ်ဝဲ လၢပှၤလီၤ. 9 မၤသးဒ်န့ၣ်ဒီး ခဲကနံၣ်အံၤ, ပဘၣ် တၢ်ပာ်တီပာ်လိၤပှၤ လၢအသွံၣ် ဝံၤဒီး, ပကဘၣ် တၢ်အုၣ်က့ၤခီၣ်က့ၤ ပှၤ လၢတၢ်သးထီၣ်, လၢအဝဲဒၣ် အဃိ, အါန့ၢ် အန့ၣ် တက့ၢ် ဒိၣ်မးလီၤ. 10 အဂ့ၢ်ဒ်အံၤ, ဖဲပမ့ၢ် အဒုၣ်အဒါ အဖၢမုၢ်ဒီး, ပမ့ၢ် ဃူလိာ်ဖိးလိာ် ဒီးယွၤ လၢ အဖိခွါသံ အဃိဒီး, ပဃူလိာ်ဖိးလိာ် ဝံၤဒီး, ပကတုၤ လၢတၢ်အုၣ်က့ၤခီၣ်က့ၤ ပှၤ လၢအမူဝဲ အဃိ, အါန့ၢ် အန့ၣ် တက့ၢ် ဒိၣ်မးလီၤ. 11 ဒီးထဲန့ၣ်ဧိၤ တမ့ၢ်ဘၣ်, မ့ၢ်ပသူၣ်ဖှံသးညီ လၢယွၤ အပူၤ စ့ၢ်ကီး, လၢပကစၢ် ယ့ၣ်ၡူးခရံာ် အဃိ, လၢပဒိးန့ၢ် တၢ်ဃူလိာ်ဖိးလိာ် ခဲကနံၣ်အံၤ လၢအီၤ အဃိလီၤ. 12 မ်ဒ်န့ၣ်ဒီး ဒ်တၢ်ဒဲးဘး ဟဲနုာ်ဆူ ဟီၣ်ခိၣ်ချၢ လၢပှၤတဂၤ အဃိ, ဒီးတၢ်သံတၢ်ပှၢ် လၢတၢ်ဒဲးဘး အဃိ အသိးန့ၣ်, ဒီးဒ်န့ၣ်အသိး ပှၤခဲလၢာ် မၤတ့ၢ် တၢ်ဒဲးဘး သတးဒီး, ပှၤခဲလၢာ် ဘၣ် တၢ်သံတၢ်ပှၢ်, 13 (အဂ့ၢ်ဒ်အံၤ, တၢ်ဒဲးဘး အိၣ်လၢဟီၣ်ခိၣ်ချၢ တုၤလီၤ လၢတၢ်သိၣ်တၢ်သီ အိၣ်ထီၣ်လီၤ. မ့မ့ၢ် တၢ်သိၣ်တၢ်သီ မ့ၢ်တအိၣ်ဘၣ်ဒီး, တၢ်တပာ်ဘၣ် တၢ်ဒဲးဘးဘၣ်. 14 ဘၣ်ဆၣ်ဒီး လၢစီၤအၤဒၣ် အစိၤ တုၤလီၤ လၢစီၤမိၤၡ့ အစိၤန့ၣ်, ပှၤလၢအတမၤဘၣ် တၢ်ဒဲးဘး ဒ်စီၤအၤဒၣ် အတၢ်လုၣ်သ့ၣ်ခါပတာ် အသိး ဒၣ်လဲာ်န့ၣ်, တၢ်သံပၢဘၣ်အီၤလီၤ. အဝဲဒၣ်န့ၣ်မ့ၢ် ပှၤလၢအကဟဲ တဂၤ အဒိအတဲာ်လီၤ. 15 မ့မ့ၢ် တၢ်ဘျုးန့ၣ်, ဒ်တၢ်လီၤကမၣ် အသိး တမ့ၢ်ဘၣ်. အဂ့ၢ်ဒ်အံၤ, ပှၤအါဂၤ မ့ၢ်သံ လၢပှၤတဂၤ အလီၤကမၣ်တၢ် အဃိဒီး, ယွၤအဘျုး ဒီးအတၢ်ဟ့ၣ် လၢအဟဲဝဲ လၢတၢ်ဘျုး ဘၣ်ဃးဒီး ပှၤတဂၤ ယ့ၣ်ၡူးခရံာ်န့ၣ်, အါထီၣ်ဝဲ လၢပှၤအါဂၤ အဂီၢ်, အါန့ၢ် အန့ၣ် တက့ၢ်လီၤ. 16 ဒီးတၢ်ဟ့ၣ်န့ၣ် တဒ်သိးဘၣ် ဒီးပှၤတဂၤ မၤကမၣ်တၢ် အသိးန့ၣ်ဘၣ်. အဂ့ၢ်ဒ်အံၤ, တၢ်စံၣ်ညီၣ် ဟဲ လၢတၢ်လီၤကမၣ် တမံၤ, ပၢၢ်လၢတၢ်စံၣ်ညီၣ်ဃၣ်လီၤ. မ့မ့ၢ် တၢ်ဟ့ၣ်န့ၣ် ဟဲ လၢတၢ်ကမၣ် အါမံၤ, ပၢၢ်လၢတၢ်ပာ်တီပာ်လိၤန့ၣ်လီၤ. 17 အဂ့ၢ်ဒ်အံၤ, လၢပှၤတဂၤ အတၢ်ကမၣ် အဃိ, တၢ်သံမ့ၢ်ပၢတၢ် လၢပှၤတဂၤ အဃိဒီး, ပှၤလၢအဒိးန့ၢ် တၢ်အဘျုးအါ လုၣ်ကွံာ်ဒီး တၢ်ဟ့ၣ် ဘၣ်ဃးဒီး တၢ်တီတၢ်လိၤတဖၣ်, ကပၢတၢ် လၢတၢ်မူ အပူၤ, လၢပှၤတဂၤ, ယ့ၣ်ၡူးခရံာ် အဃိ, အါန့ၢ် အန့ၣ် တက့ၢ် ဒိၣ်မးလီၤ). 18 မၤသးဒ်န့ၣ်ဒီး, ဒ်တၢ်စံၣ်ညီၣ်ဃၣ် ဟဲဆူ ပှၤခဲလၢာ် လၢတၢ်ကမၣ် တမံၤ အဃိ အသိးန့ၣ်, တၢ်တီတၢ်လိၤ ဘၣ်ဃးဒီး တၢ်မူ ကဟဲဆူ ပှၤခဲလၢာ် လၢတၢ်တီတၢ်လိၤ တမံၤ အဃိ, ဒ်န့ၣ်အသိးလီၤ. 19 အဂ့ၢ်ဒ်အံၤ, ဒ်တၢ်ပာ်ပှၤ အါဂၤ လၢတၢ်ဒဲးဘးဖိ လၢပှၤတဂၤ အတၢ်တစူၢ်ဘၣ် အဃိ အသိးန့ၣ်, တၢ်ကပာ် ပှၤအါဂၤ လၢတၢ်တီတၢ်လိၤ လၢပှၤတဂၤ အစူၢ်တၢ် အဃိ, ဒ်န့ၣ်အသိးလီၤ. 20 ဒီးတၢ်သိၣ်တၢ်သီ ဟဲနုာ် ဒ်သိး တၢ်လီၤကမၣ် ကအါထီၣ်လီၤ. ဘၣ်ဆၣ်ဒီး ဖဲတၢ်ဒဲးဘး အါထီၣ်န့ၣ်, တၢ်ဘျုး အါထီၣ် အါန့ၢ် အန့ၣ် တက့ၢ် လၢအဖီခိၣ်လီၤ. 21 ဒ်သိး, ဒ်တၢ်ဒဲးဘး ပၢတၢ် လၢတၢ်သံ အဃိ အသိးန့ၣ်, တၢ်ဘျုး ကပၢတၢ် လၢတၢ်တီတၢ်လိၤ ပၢၢ်လၢတၢ်မူ အထူအယိာ် လၢပကစၢ် ယ့ၣ်ၡူးခရံာ် အဃိ, ဒ်န့ၣ်အသိးလီၤ.


ရိမ့ၤ Romans 6

1 မၤသးဒ်န့ၣ်ဒီး ပကစံး ဒ်လဲၣ်, မ့ၢ်ပကအိၣ်ဆိး လၢတၢ်ဒဲးဘး အပူၤ, ဒ်သိး တၢ်ဘျုးတၢ်ဖှိၣ် ကအါထီၣ်န့ၣ် ဧါ. 2 မ် အသု တမၤအသး ဒ်န့ၣ် တဂ့ၤ. ပှၤလၢအသံသဒၣ်ကွံာ် တၢ်ဒဲးဘး, ပဝဲဒၣ်အံၤ, မ့ၢ်ပကမူဒံး လၢအပူၤ ဒ်လဲၣ်. 3 ဖဲဒၣ် ပှၤလၢအဒိးဘျၢအသး ဆူယ့ၣ်ၡူးခရံာ် အပူၤ, ပဝဲဒၣ်အံၤ, ပဒိးဘျၢပသး ဆူအတၢ်သံ အပူၤန့ၣ်, သုတသ့ၣ်ညါဘၣ်ဧါ. 4 မၤသးဒ်န့ၣ်ဒီး, ပဘၣ် တၢ်ခူၣ်လီၤဃုာ် ဒီးအီၤ ဆူတၢ်သံ အပူၤ လၢတၢ်ဘျၢ အဃိ, ဒ်သိး, ဒ်ခရံာ် ဂဲၤဆၢထၢၣ်က့ၤ လၢတၢ်သံ အပူၤ လၢပၢ် အလၤကပီၤ အသိးန့ၣ်, ပကလဲၤတၢ် ပဝဲဒၣ် လၢတၢ်မူအသီ, ဒ်န့ၣ်အသိး စ့ၢ်ကီးလီၤ. 5 အဂ့ၢ်ဒ်အံၤ, ပမ့ၢ်ဘၣ်ဃးဒီး အီၤ လၢတၢ်လီၤဂာ် လၢအတၢ်သံန့ၣ် ဒီး, ပကဘၣ်ဃးဒီး အီၤ လၢအတၢ်ဂဲၤဆၢထၢၣ်က့ၤ စ့ၢ်ကီး လီၤ. 6 တၢ်အံၤ ပသ့ၣ်ညါ လၢ, ပပှၤလီၢ်လံၤန့ၣ် ဘၣ် တၢ်ပျၤထီဃုာ် ဒီးအီၤ လၢထူၣ်စုညါ အလိၤ, ဒ်သိး တၢ်ဒဲးဘး အနီၢ်ခိ ကဟးဂီၤ, ဒ်သိး ပသု တကဲလၢၤ လၢတၢ်ဒဲးဘး အကုၢ်အပှၤ တဂ့ၤန့ၣ်လီၤ. 7 အဂ့ၢ်ဒ်အံၤ, ပှၤလၢအသံန့ၣ်, ဘၣ်ပာ်တီပာ်လိၤကွံာ်အီၤ လၢတၢ်ဒဲးဘးလီၤ. 8 ဒီးပမ့ၢ်သံဃုာ်တ့ၢ် ဒီးခရံာ်ဒီး, ပနာ် လၢပကမူဃုာ် စ့ၢ်ကီး ဒီးအီၤလီၤ. 9 ပသ့ၣ်ညါ လၢခရံာ် ဂဲၤဆၢထၢၣ်က့ၤ လၢတၢ်သံဒီး, တသံလၢၤဘၣ်ဝဲဘၣ်. တၢ်သံ တကဲလၢၤဘၣ် ကစၢ် လၢအဖီခိၣ်ဘၣ်. 10 အဂ့ၢ်ဒ်အံၤ, တၢ် လၢအသံဝဲန့ၣ်, သံဝဲ လၢတၢ်ဒဲးဘး အဃိ တစုဧိၤ လီၤ. မ့မ့ၢ်တၢ် လၢအမူဝဲန့ၣ်, မ့ၢ်အမူ လၢယွၤ အဂီၢ်လီၤ. 11 ဒ်န့ၣ်အသိး, ပာ်သုသး လၢဖဲဒၣ် အဘၣ်ဃးဒီး တၢ်ဒဲးဘးန့ၣ် သုမ့ၢ် ပှၤသံ, မ့မ့ၢ်ဖဲ အဘၣ်ဃးဒီး ယွၤန့ၣ် သုမ့ၢ် ပှၤမူ လၢယ့ၣ်ၡူးခရံာ် အပူၤန့ၣ် တက့ၢ်. 12 မၤသးဒ်န့ၣ်ဒီး သုတဒုးပၢ တၢ်ဒဲးဘး လၢသုနီၢ်ခိနီၢ်ကစၢ် လၢအသံသ့အံၤ အပူၤ, ဒ်သိး သုကစူၢ် အတၢ်သးကွံန့ၣ် တဂ့ၤ. 13 ဒီးသုတပာ်လၢၤ သုဂီၤတဖၣ် လၢတၢ်တတီတလိၤဘၣ် အစုကဝဲၤ လၢတၢ်ဒဲးဘး အဂီၢ် တဂ့ၤ. မ့မ့ၢ်ပာ်လီၤဒၣ်သုသး လၢယွၤ အဂီၢ်, ဒ်ပှၤမူထီၣ် လၢတၢ်သံ အသိး, ဒီးသုဂီၤတဖၣ် လၢတၢ်တီတၢ်လိၤ အစုကဝဲၤ, လၢယွၤ အဂီၢ် တက့ၢ်. 14 အဂ့ၢ်ဒ်အံၤ, တၢ်ဒဲးဘး တကဲလၢၤဘၣ် သုကစၢ်ဘၣ်. အဂ့ၢ်ဒ်အံၤ, သု တအိၣ်လၢၤဘၣ် လၢတၢ်သိၣ်တၢ်သီ အဖီလာ်ဘၣ်, မ့ၢ်သုအိၣ်လၢတၢ်ဘျုးတၢ်ဖှိၣ် အဖီလာ်လီၤ. 15 မၤသးဒ်န့ၣ်ဒီး, မ့ၢ်ဒ်လဲၣ်. မ့ၢ်ပတအိၣ်ဘၣ် လၢတၢ်သိၣ်တၢ်သီ အဖီလာ်ဘၣ်, မ့ၢ်ပအိၣ်လၢတၢ်ဘျုးတၢ်ဖှိၣ် အဖီလာ်ဒီး, ပကမၤ တၢ်ဒဲးဘး စ့ၢ်ကီးဧါ. မ်အသု တမၤအသး ဒ်န့ၣ် တဂ့ၤ. 16 သုသ့ၣ်ညါ လၢသုမ့ၢ်ပာ်လီၤသုသး လၢတၢ်အကုၢ်အပှၤ လၢသုကစူၢ်တၢ် အဂ့ၢ်, တၢ်ဒဲးဘး ဘၣ်ဃးဒီး တၢ်သံ မ့ၢ်ဂ့ၤ, တၢ်စူၢ် ဘၣ်ဃးဒီး တၢ်တီတၢ်လိၤ မ့ၢ်ဂ့ၤဒီး, ပှၤလၢသုစူၢ်အီၤန့ၣ် သုမ့ၢ် အကုၢ်အပှၤ, တမ့ၢ်ဘၣ်ဧါ. 17 မ့မ့ၢ် သုဝဲဒၣ်အံၤ, သုမ့ၢ်တ့ၢ် တၢ်ဒဲးဘး အကုၢ်အပှၤ ဘၣ်ဆၣ်ဒီး, မ့ၢ်သုစူၢ် တၢ်မ့ၢ်တၢ်တီ အက့ၢ်အဂီၤ, လၢတၢ်ဟ့ၣ်လီၤသုန့ၣ်, လၢသုသူၣ်သုသး အဃိဒီး, မ်ယွၤအဘျုးအဖှိၣ် ဘၣ် တၢ်စံးထီၣ်ပတြၢၤ တက့ၢ်. 18 ဒီး သုထူၣ်ဖျဲး ဒီးတၢ်ဒဲးဘး ဒီး, သုကဲထီၣ် တၢ်တီတၢ်လိၤ အကုၢ်အပှၤလီၤ. 19 ယကတိၤတၢ် ဒ်ပှၤကညီ အသိး လၢသုဖံးသုညၣ် အဂံၢ်စၢ်ဘါစၢ် အဃိ, အဂ့ၢ်ဒ်အံၤ, ဒ်သုပာ်တ့ၢ် သုဂီၤတဖၣ် လၢတၢ်ကလုာ်ကလိၤ, ဒီးတၢ်တတီတလိၤဘၣ် အကုၢ်အပှၤ, လၢတၢ်တတီတလိၤ အဂီၢ် အသိးန့ၣ်, ခဲကနံၣ်အံၤ ပာ် သုဂီၤတဖၣ် လၢတၢ်တီတၢ်လိၤ အကုၢ်အပှၤ လၢတၢ်စီဆှံ အဂီၢ်, ဒ်န့ၣ်အသိး တက့ၢ်. 20 အဂ့ၢ်ဒ်အံၤ, ဖဲသုမ့ၢ်တၢ်ဒဲးဘး အကုၢ်အပှၤန့ၣ် ဒီး, သုထူၣ်ဖျဲး ဒီးတၢ်တီတၢ်လိၤ လီၤ. 21 မၤသးဒ်န့ၣ်ဒီး, လၢတၢ် လၢသုမဲာ်ဆှး လၢအဃိ ခဲကနံၣ်အံၤ အပူၤန့ၣ်, အခါဖဲန့ၣ် သုအိၣ်ဒီး တၤသၣ် မနုၤလဲၣ်. အဂ့ၢ်ဒ်အံၤ, တၢ်န့ၣ်တဖၣ် အကတၢၢ် မ့ၢ်တၢ်သံ လီၤ. 22 မ့မ့ၢ်ခဲကနံၣ်အံၤ, သုထူၣ်ဖျဲး ဒီးတၢ်ဒဲးဘး ဒီး, သု ကဲထီၣ် ယွၤအကုၢ်အပှၤ ဒီးသုအိၣ်ဒီး သုတၤသၣ် ဘၣ်ဃးဒီး တၢ်စီဆှံ, ဒီး အကတၢၢ်န့ၣ်မ့ၢ် တၢ်မူ အထူအယိာ် လီၤ. 23 အဂ့ၢ်ဒ်အံၤ, တၢ်ဒဲးဘး အဘူးအလဲ မ့ၢ်တၢ်သံလီၤ. မ့မ့ၢ် ယွၤအတၢ်ဟ့ၣ်န့ၣ်, မ့ၢ်တၢ်မူ အထူအယိာ် လၢပကစၢ် ယ့ၣ်ၡူးခရံာ် အဃိန့ၣ်လီၤ.


ရိမ့ၤ Romans 7

1 ပုၢ်သ့ၣ်ဝဲၢ်သ့ၣ်ဧၢ, ဖဲပှၤကညီ မူဝဲ အဖၢမုၢ်န့ၣ်, တၢ်သိၣ်တၢ်သီ ကဲ ကစၢ် လၢအဖီခိၣ်န့ၣ်, သုတသ့ၣ်ညါဘၣ်ဧါ. အဂ့ၢ်ဒ်အံၤ, ယကတိၤတၢ် ဒီးပှၤ လၢအသ့ၣ်ညါ တၢ်သိၣ်တၢ်သီလီၤ. 2 အဂ့ၢ်ဒ်အံၤ, ပိာ်မုၣ် အိၣ်ဒီး အဝၤန့ၣ်, ဖဲ အဝၤမူဝဲ အဖၢမုၢ်ဒီး, ဘၣ်စၢဃာ်ဝဲ ဒီးအဝၤ လၢတၢ်သိၣ်တၢ်သီလီၤ. ဘၣ်ဆၣ်ဒီး အဝၤ မ့ၢ်သံဒီး, ထူၣ်ဖျဲးဝဲ ဒီးအဝၤ အတၢ်သိၣ်တၢ်သီလီၤ. 3 မၤသးဒ်န့ၣ်ဒီး, ဖဲအဝၤ မူဝဲ အဖၢမုၢ်န့ၣ်, မ့ၢ်ကဲထီၣ် ပိာ်ခွါ တဂၤဒၣ် အတၢ်ဒီး, ကဘၣ် တၢ်ကိးအီၤ လၢပှၤအဲၣ်ဘၢအဝၤလီၤ. မ့မ့ၢ်အဝၤ မ့ၢ်သံဒီး, ထူၣ်ဖျဲးဝဲ ဒီးတၢ်သိၣ်တၢ်သီ, ဒီးမ့ၢ်ကဲထီၣ် ပိာ်ခွါတဂၤဒၣ် အတၢ်နာ် သက့ဒီး, တမ့ၢ်ဘၣ် ပှၤအဲၣ်ဘၢအဝၤဘၣ်. 4 ဒ်န့ၣ်အသိး, ယဒီပုၢ်ဝဲၢ်သ့ၣ်ဧၢ, သုဝဲဒၣ်အံၤ, သုသံသဒၣ်ကွံာ်တ့ၢ် စ့ၢ်ကီး တၢ်သိၣ်တၢ်သီ လၢခရံာ် အနီၢ်ခိ အဃိ, ဒ်သိး သုကကဲထီၣ် ပှၤတဂၤဒၣ် လၢအဂဲၤဆၢထၢၣ်က့ၤ လၢတၢ်သံန့ၣ် အတၢ်, ဒ်သိး ပကသၣ်ထီၣ် လၢယွၤ အဂီၢ်လီၤ. 5 အဂ့ၢ်ဒ်အံၤ, လၢပအိၣ် လၢတၢ်ဖံးတၢ်ညၣ် အပူၤန့ၣ်, တၢ်ဒဲးဘး အတၢ်ဂဲၤ လၢတၢ်သိၣ်တၢ်သီ အဃိတဖၣ်န့ၣ်, မၤတၢ် လၢပဂီၤတဖၣ် အပူၤ, ဒ်သိး အကသၣ်ထီၣ် လၢတၢ်သံ အဂီၢ်လီၤ. 6 မ့မ့ၢ်ခဲကနံၣ်အံၤ, ပသံသဒၣ် ကွံာ်တၢ် လၢအဟံးဃာ်ပှၤ, ဒီးပထူၣ်ဖျဲး ဒီးတၢ်သိၣ်တၢ်သီ သတးဒီး, ပကဲတၢ်အသီ ဘၣ်ဃးဒီး သးန့ၣ် အကုၢ်အပှၤ, ဒီးတမ့ၢ်ဘၣ် လၢတၢ်အလီၢ်လံၤ ဘၣ်ဃးဒီး လံာ်ဖျၢၣ်န့ၣ်ဘၣ်. 7 မၤသးဒ်န့ၣ်ဒီး, ပကစံးဒ်လဲၣ်. တၢ်သိၣ်တၢ်သီန့ၣ်မ့ၢ် တၢ်ဒဲးဘးဧါ. မ်အသု တမၤအသး ဒ်န့ၣ် တဂ့ၤ. မ့တမ့ၢ်ဘၣ် တၢ်သိၣ်တၢ်သီ ဒီး, ယတသ့ၣ်ညါဘၣ် တၢ်ဒဲးဘးဘၣ်. အဂ့ၢ်ဒ်အံၤ, တၢ်သိၣ်တၢ်သီ မ့ၢ်တစံးဘၣ်ဝဲ, သုတသးကွံတၢ် တဂ့ၤန့ၣ် ဒီး, ယတသ့ၣ်ညါဘၣ် တၢ်သးကွံဘၣ်. 8 ဘၣ်ဆၣ်ဒီး တၢ်ဒဲးဘး ဟံးန့ၢ် အလီၢ် လၢတၢ်မၤလိာ်, ဒီးမၤအိၣ်ထီၣ် ကယဲၢ် တၢ်သးကွံ လၢယပူၤလီၤ. အဂ့ၢ်ဒ်အံၤ, ဖဲတၢ်သိၣ်တၢ်သီ တအိၣ်ဘၣ်ဒီး, တၢ်ဒဲးဘး သံဝဲလီၤ. 9 လၢထံး လၢသီန့ၣ်, တၢ်သိၣ်တၢ်သီ တအိၣ်ဘၣ်ဒီး, ယမူယဲလီၤ. ဘၣ်ဆၣ်ဒီး တုၤ တၢ်မၤလိာ် ဟဲထီၣ်ဒီး, တၢ်ဒဲးဘး မူထီၣ်ဝဲ, ဒီးယသံယဲလီၤ. 10 ဒီးတၢ်မၤလိာ် ဘၣ်ဃးဒီး တၢ်မူန့ၣ်, ယထံၣ်န့ၢ် လၢအဘၣ်ဃးဒီး တၢ်သံ လၢယဂီၢ် လီၤ. 11 အဂ့ၢ်ဒ်အံၤ, တၢ်ဒဲးဘး ဟံးန့ၢ် အလီၢ် လၢတၢ်မၤလိာ်, ဒီးလီန့ၢ်ယၤ, ဒီးမၤသံကွံာ်ယၤ လၢအီၤလီၤ. 12 မၤသးဒ်န့ၣ်ဒီး တၢ်သိၣ်တၢ်သီန့ၣ်, မ့ၢ်အစီအဆှံ ဒီးတၢ်မၤလိာ်န့ၣ်မ့ၢ် အစီအဆှံ ဒီးအတီအလိၤ ဒီးအဂ့ၤအဝါလီၤ. 13 မၤသးဒ်န့ၣ်ဒီး တၢ်အဂ့ၤအဝါန့ၣ်, မ့ၢ်အကဲထီၣ် တၢ်သံ လၢယဂီၢ်န့ၣ် ဧါ မ်အသု တမၤအသး ဒ်န့ၣ် တဂ့ၤ. မ့မ့ၢ် တၢ်ဒဲးဘး, ဒ်သိး အကအိၣ်ဖျါ လၢအမ့ၢ် တၢ်ဒဲးဘး ဒီးမၤသံယၤ လၢတၢ်ဂ့ၤ, ဒ်သိး တၢ်ဒဲးဘး ကကဲထီၣ် တၢ်ဒဲးဘး အဒိၣ်အမုၢ်, လၢတၢ်မၤလိာ် အဃိလီၤ. 14 အဂ့ၢ်ဒ်အံၤ, ပသ့ၣ်ညါ လၢတၢ်သိၣ်တၢ်သီ ဘၣ်ဃးဒီး သးန့ၣ်လီၤ. မ့မ့ၢ်ယဲဒၣ်အံၤ, ယဘၣ်ဃးဒီး တၢ်ဖံးတၢ်ညၣ်, ယဘၣ် တၢ်ဆါကွံာ်ယၤ ဆူတၢ်ဒဲးဘး အစုပူၤလီၤ. 15 အဂ့ၢ်ဒ်အံၤ, တၢ် လၢယမၤန့ၣ်, ယတသ့ၣ်ညါဘၣ်. အဂ့ၢ်ဒ်အံၤ, တၢ် လၢယဆၢန့ၣ် ယတမၤဘၣ်. မ့မ့ၢ်တၢ် လၢယသးဟ့န့ၣ် ယမၤလီၤ. 16 ဘၣ်ဆၣ်ဒီး ယမ့ၢ်မၤတၢ် လၢယ တဆၢဘၣ်န့ၣ် ဒီး, ယအၢၣ်လီၤအီလီၤ လၢတၢ်သိၣ်တၢ်သီ မ့ၢ်တၢ်ဂ့ၤတၢ်ဝါလီၤ. 17 ဒီးခဲကနံၣ်အံၤ, တမ့ၢ်လၢၤဘၣ်ယၤ လၢအမၤတၢ်န့ၣ်ဘၣ်. မ့ၢ်တၢ်ဒဲးဘး လၢအအိၣ်ဝဲဆိးဝဲ လၢယပူၤလီၤ. 18 အဂ့ၢ်ဒ်အံၤ, ယသ့ၣ်ညါ လၢတၢ်ဂ့ၤ တအိၣ်တဆိးဘၣ် လၢယပူၤ, ဒ်ပစံးတၢ် အသိး, လၢယဖံးယညၣ် အပူၤလီၤ. အဂ့ၢ်ဒ်အံၤ, ဆၢတၢ်ဂ့ၤန့ၣ်, အိၣ်ဒီးယၤလီၤ. မ့မ့ၢ် မၤတၢ် ဂ့ၤန့ၣ်, ယတထံၣ်န့ၢ်ဘၣ်. 19 အဂ့ၢ်ဒ်အံၤ, တၢ်ဂ့ၤ လၢယဆၢန့ၣ်, ယတမၤဘၣ်, မ့မ့ၢ် တၢ်အၢ လၢယတဆၢဘၣ်န့ၣ်, ယမၤလီၤ. 20 ဘၣ်ဆၣ်ဒီး တၢ် လၢယတဆၢဘၣ်န့ၣ်, ယမ့ၢ်မၤ ဒီး, တမ့ၢ်လၢၤဘၣ် ယမၤယဲဘၣ်, မ့ၢ်တၢ်ဒဲးဘး လၢအအိၣ်ဝဲဆိးဝဲ လၢယပူၤလီၤ. 21 မၤသးဒ်န့ၣ်ဒီး, ယထံၣ်န့ၢ် တၢ်သိၣ်တၢ်သီ တမံၤအံၤ, တုၤ ယဆၢ မၤ တၢ်ဂ့ၤ ဒီး, တၢ်အၢ အိၣ်ဒီးယၤလီၤ. 22 အဂ့ၢ်ဒ်အံၤ, ဖဲဒၣ် ပှၤလၢညါခီ, ယမုာ်လၤ လၢယွၤအတၢ်သိၣ်တၢ်သီလီၤ. 23 ဘၣ်ဆၣ်ဒီး ယထံၣ် တၢ်သိၣ်တၢ်သီ အဂၤ, အိၣ်လၢယဂီၤတဖၣ် အပူၤ, လၢအဒုးလိာ်ယၤလိာ်အသး ဒီးယသး အတၢ်သိၣ်တၢ်သီ, ဒီးဒုးကဲကုၢ်ယၤ လၢတၢ်ဒဲးဘး အတၢ်သိၣ်တၢ်သီ အိၣ်လၢယဂီၤတဖၣ် အပူၤလီၤ. 24 ပှၤအဖှီၣ်ယၤအံၤဧၢ, မ့ၢ်မတၤ ကထုးထီၣ်ကွံာ်ယၤ လၢတၢ်သံအံၤ အကစၢ် မိၢ်ပှၢ် တဂၤလဲၣ်. 25 ယစံးထီၣ်ပတြၢၤ ယွၤအဘျုးအဖှိၣ် လၢပကစၢ် ယ့ၣ်ၡူးခရံာ် အဃိလီၤ. မၤသးဒ်န့ၣ်ဒီး ယကစၢ်ဒၣ်ယဲအံၤ, လၢသးန့ၣ်, ယမ့ၢ် ယွၤအတၢ်သိၣ်တၢ်သီ အကုၢ်အပှၤလီၤ. မ့မ့ၢ် လၢတၢ်ဖံးတၢ်ညၣ်န့ၣ်, ယမ့ၢ် တၢ်ဒဲးဘး အတၢ်သိၣ်တၢ်သီ အကုၢ်အပှၤလီၤ.


ရိမ့ၤ Romans 8

1 မၤသးဒ်န့ၣ်ဒီး ခဲကနံၣ်အံၤ, ပှၤလၢယ့ၣ်ၡူးခရံာ် အပူၤတဖၣ်န့ၣ်, တၢ်စံၣ်ညီၣ်ဃၣ် တအိၣ်ဘၣ် ဒီးအီၤဘၣ်. 2 အဂ့ၢ်ဒ်အံၤ, သး အတၢ်သိၣ်တၢ်သီ ဘၣ်ဃးဒီး တၢ်မူ လၢယ့ၣ်ၡူးခရံာ် အပူၤန့ၣ်, မၤထူၣ်ဖျဲးယၤ လၢတၢ်သိၣ်တၢ်သီ ဘၣ်ဃးဒီး တၢ်ဒဲးဘး ဒီးတၢ်သံန့ၣ်လီၤ. 3 အဂ့ၢ်ဒ်အံၤ, တၢ် လၢတၢ်သိၣ်တၢ်သီ မၤ တသ့ဘၣ်, လၢအဂံၢ်အဘါစၢ် လၢတၢ်ဖံးတၢ်ညၣ် အဃိန့ၣ်, ယွၤ မၢလီၤ အဖိခွါဒၣ်ဝဲ အိၣ်ဒီး တၢ်ဒဲးဘး အဖံးအညၣ် အက့ၢ်အဂီၤ, ဒီး လၢတၢ်ဒဲးဘး အဃိ, ဒီးစံၣ်ညီၣ်ဃၣ် တၢ်ဒဲးဘး လၢတၢ်ဖံးတၢ်ညၣ် အပူၤ, 4 ဒ်သိး တၢ်သိၣ်တၢ်သီ အတၢ်မၤလိာ် အတီအလိၤ ကလၢထီၣ်ပှဲၤထီၣ် လၢပဝဲဒၣ်အပူၤ, လၢအလဲၤတၢ်, ဖဲဒၣ် တၢ်ဖံးတၢ်ညၣ် တမ့ၢ်ဘၣ်, မ့ၢ်ဖဲဒၣ်သးန့ၣ်လီၤ. 5 အဂ့ၢ်ဒ်အံၤ, ပှၤဘၣ်ဃးဒီး တၢ်ဖံးတၢ်ညၣ်တဖၣ်န့ၣ်, သးအိၣ် တၢ်ဖံးတၢ်ညၣ် အတၢ်လီၤ. မ့မ့ၢ် ပှၤဘၣ်ဃးဒီး သးတဖၣ်န့ၣ်, လၢသးန့ၣ် အတၢ်လီၤ. 6 အဂ့ၢ်ဒ်အံၤ, တၢ်ဖံးတၢ်ညၣ် အသးအိၣ်တၢ်န့ၣ်မ့ၢ် တၢ်သံလီၤ. မ့မ့ၢ် သးအသးအိၣ်တၢ်န့ၣ်, မ့ၢ်တၢ်မူ ဒီးတၢ်ဃူတၢ်ဖိးလီၤ. 7 အဂ့ၢ်ဒ်အံၤ, တၢ်ဖံးတၢ်ညၣ် အသးအိၣ်တၢ်န့ၣ်, မ့ၢ်တၢ်ထီဒါယွၤလီၤ. အဂ့ၢ်ဒ်အံၤ, တစူၢ်ဘၣ် ယွၤအတၢ်သိၣ်တၢ်သီဘၣ်. အဂ့ၢ်ဒ်အံၤ, စူၢ်ဝဲ တကဲဘၣ်လီၤ. 8 ဒီးပှၤအိၣ်လၢတၢ်ဖံးတၢ်ညၣ် အပူၤတဖၣ်န့ၣ်, မၤ တၢ်ဘၣ်ယွၤအသး တသ့ဘၣ်. 9 မ့မ့ၢ်သုဝဲသ့ၣ်အံၤ, ယွၤအသး မ့ၢ်အိၣ်ဝဲဆိးဝဲ လၢသုပူၤ ဒီး, သုတအိၣ်ဘၣ် လၢတၢ်ဖံးတၢ်ညၣ် အပူၤဘၣ်, မ့ၢ်သု အိၣ်လၢသးန့ၣ် အပူၤလီၤ. ဒီးပှၤ လၢအတအိၣ်ဘၣ်ဒီး ခရံာ်အသးဘၣ် တဂၤဂၤန့ၣ်, တမ့ၢ်ဘၣ် ခရံာ် အတၢ်ဘၣ်. 10 မ့မ့ၢ် ခရံာ် မ့ၢ်အိၣ်လၢသုပူၤ ဒီး, ပနီၢ်ခိ သံ လၢတၢ်ဒဲးဘး အဃိ ဘၣ်ဆၣ်ဒီး, ပသးမူ လၢတၢ်တီတၢ်လိၤ အဃိလီၤ. 11 ဒီးပှၤ လၢအဒုးဂဲၤဆၢထၢၣ်က့ၤ ယ့ၣ်ၡူး လၢတၢ်သံတဂၤ, အသးမ့ၢ် အိၣ်ဝဲဆိးဝဲ လၢသုပူၤဒီး, ပှၤလၢအဒုးဂဲၤဆၢထၢၣ်က့ၤ ခရံာ် လၢတၢ်သံန့ၣ်, ကမၤမူထီၣ်က့ၤ သုနီၢ်ခိ လၢအသံသ့အံၤ, လၢအသး လၢအအိၣ်ဝဲဆိးဝဲ လၢသုပူၤ အဃိလီၤ. 12 မၤသးဒ်န့ၣ်ဒီး, ပုၢ်သ့ၣ်ဝဲၢ်သ့ၣ်ဧၢ, ဒ်သိး ပကမူ ဖဲဒၣ် တၢ်ဖံးတၢ်ညၣ်အံၤ ဒီး, ပကမၢ် တအိၣ်ဘၣ် လၢတၢ်ဖံးတၢ်ညၣ် အလိၤဘၣ်. 13 အဂ့ၢ်ဒ်အံၤ, သုမ့ၢ်မၤ ဖဲဒၣ် တၢ်ဖံးတၢ်ညၣ် ဒီး, သုကသံလီၤ. မ့မ့ၢ် သုမ့ၢ်မၤသံ သုနီၢ်ခိ အတၢ်မၤ လၢသးန့ၣ် ဒီး, သုကမူလီၤ. 14 အဂ့ၢ်ဒ်အံၤ, ဖဲဒၣ် ပှၤလၢယွၤအသးဆှၢအီၤတဖၣ်န့ၣ်, မ့ၢ်ယွၤအဖိလီၤ. 15 အဂ့ၢ်ဒ်အံၤ, သုတဒိးန့ၢ် ကုၢ်အသး ဒ်သိး သုကဘၣ်ပျံၤဘၣ်ဖုး ကဒီးန့ၣ်ဘၣ်. မ့ၢ်သုဒိးန့ၢ် ဖိအသး လၢပကိးထီၣ် အးဘၤ ပၢ်ဧၢ, လၢအီၤလီၤ. 16 တၢ် လၢသးန့ၣ်, အကစၢ်ဒၣ်ဝဲ အုၣ်ဃုာ်အသး ဒီးပသး လၢပမ့ၢ် ယွၤအဖိတဖၣ်လီၤ. 17 ဒီးပမ့မ့ၢ်အဖိ ဒီး, ပမ့ၢ်စ့ၢ်ကီး ပှၤန့ၢ်ဘၣ်သါတၢ်, ယွၤအပှၤ န့ၢ်ဘၣ်သါတၢ်, ပှၤန့ၢ်သါဃုာ်တၢ် ဒီးခရံာ်, ဒ်သိးပမ့ၢ်ဘၣ်ဃုာ် တၢ်နးတၢ်ဖှီၣ် ဒီးအီၤ ဒီး, ပကဘၣ်ဃုာ် တၢ်လၤကပီၤ ဒီးအီၤ စ့ၢ်ကီး လီၤ. 18 အဂ့ၢ်ဒ်အံၤ, ယပာ်ယသး လၢတၢ်နးတၢ်ဖှီၣ် လၢအကတီၢ်, ဖဲအံၤ, တဂ့ၤ ဘၣ်ဒီး တၢ်လၤကပီၤ ဆူညါ လၢအကအိၣ်ဖျါ လၢပလိၤန့ၣ်ဘၣ်. 19 အဂ့ၢ်ဒ်အံၤ, တၢ်ဘၣ်တ့န့ၣ်, အတၢ်ကွၢ်လၢ် သပှၢ်ပှၢ်န့ၣ် ကွၢ်လၢ် ယွၤ အဖိခွါတဖၣ် အတၢ်အိၣ်ဖျါ အကျဲလီၤ. 20 အဂ့ၢ်ဒ်အံၤ, တၢ်ဘၣ်တ့န့ၣ် ဘၣ်တၢ်ပာ်အီၤ လၢတၢ်ကလီကလီ အဖီလာ်, ဖဲအသး တမ့ၢ်ဘၣ်, မ့ၢ်ဖဲပှၤအသး လၢအပာ်အီၤ လၢတၢ်မုၢ်လၢ် အပူၤလီၤ. 21 အဂ့ၢ်ဒ်အံၤ, တၢ်ဘၣ်တ့ဒၣ်လဲာ်န့ၣ် ကထူၣ်ဖျဲး ဒီးတၢ်အုၣ်တၢ်ကျၣ် အတၢ်ကဲကုၢ်, ဒီးကလဲၤနုာ်ဆူ ယွၤအဖိတဖၣ် အတၢ်ထူၣ်ဖျဲး အလၤကပီၤ အပူၤလီၤ. 22 အဂ့ၢ်ဒ်အံၤ, ပသ့ၣ်ညါ လၢတၢ်ဘၣ်တ့ ခဲလၢာ်, ကအုကစွါဃုာ် ဒီးဆိးကဲးဃုာ်, တုၤ ခဲကနံၣ်အံၤ လီၤ. 23 ဒီးထဲန့ၣ်ဧိၤ တမ့ၢ်ဘၣ်. မ့မ့ၢ် ပှၤအိၣ်ဒီးသးန့ၣ် အတၤသၣ်ဆိတဖၣ်, ပဝဲဒၣ်အံၤ, ပကစၢ်ဒၣ် ပဝဲဒၣ်လဲာ်, ပကအုကစွါ စ့ၢ်ကီး လၢပသးကံၢ်ပူၤ, ဒီးကွၢ်လၢ် ဖိအလီၢ်, (ဒ်ပစံးတၢ် အသိး) ပနီၢ်ခိ အတၢ်ထူၣ်ဖျဲး အကျဲန့ၣ်လီၤ. 24 အဂ့ၢ်ဒ်အံၤ, ပတုၤ လၢတၢ်အုၣ်က့ၤခီၣ်က့ၤ ပှၤ လၢတၢ်မုၢ်လၢ်လီၤ. မ့မ့ၢ် တၢ်မုၢ်လၢ် လၢပထံၣ်ဘၣ်အီၤန့ၣ်, တမ့ၢ်ဘၣ် တၢ်မုၢ်လၢ်ဘၣ်. အဂ့ၢ်ဒ်အံၤ, တၢ် လၢပှၤတဂၤ ထံၣ်ဘၣ်အီၤန့ၣ်, ဘၣ်မနုၤ လၢအမုၢ်လၢ် စ့ၢ်ကီးဝဲလဲၣ်. 25 မ့မ့ၢ် တၢ် လၢပတထံၣ်ဘၣ်န့ၣ်, ပမ့ၢ်မုၢ်လၢ် ဒီး, ပကွၢ်လၢ် အကျဲ လၢတၢ်ဝံသးစူၤလီၤ. 26 ဒ်န့ၣ်အသိး, သးန့ၣ် မၤစၢၤ ပဂံၢ်စၢ်ပဘါစၢ်တဖၣ်လီၤ. အဂ့ၢ်ဒ်အံၤ, တၢ် လၢပဂ့ၤဃ့ ဘါထုကဖၣ်တၢ်န့ၣ်, ပတသ့ၣ်ညါဘၣ်. မ့မ့ၢ်သးန့ၣ် အကစၢ်ဒၣ်ဝဲ, ဃ့န့ၢ် ပဂီၢ် အိၣ်ဒီး တၢ်ကအုကစွါ လၢပစံးဘၣ်တဲဘၣ် တသ့ဘၣ်လီၤ. 27 ဒီးပှၤ လၢအဃုကွၢ် သးတဖၣ်န့ၣ်, သ့ၣ်ညါ သးန့ၣ် အတၢ်ဆိကမိၣ်တၢ်လီၤ. အဂ့ၢ်ဒ်အံၤ, ဃ့န့ၢ် ပှၤစီဆှံ အဂီၢ် ဖဲဒၣ် ယွၤအသးလီၤ. 28 ဒီးပသ့ၣ်ညါ လၢပှၤ လၢအအဲၣ်ယွၤ, ပှၤလၢအဘၣ် တၢ်ကိးအီၤ, ဒ်တၢ်ကူၣ်ပာ်အသိးတဖၣ်န့ၣ်, တၢ်ခဲလၢာ် မၤဃုာ်အသး, လၢတၢ်ဂ့ၤ အဂ့ၢ် လၢအဂီၢ်လီၤ. 29 အဂ့ၢ်ဒ်အံၤ, ပှၤလၢအသ့ၣ်ညါပာ်ဝဲတဖၣ်န့ၣ်, စံၣ်ညီၣ်ပာ် စ့ၢ်ကီးဝဲ လၢအကလီၤဂာ် ဒီးအဖိခွါ အက့ၢ်အဂီၤ, ဒ်သိး အဝဲဒၣ် ကကဲထီၣ် ဝဲၢ်ကိ လၢဒီပုၢ်ဝဲၢ် အါဂၤ အကျါန့ၣ်လီၤ. 30 ဒီးပှၤ လၢအစံၣ်ညီၣ်ပာ်ဝဲတဖၣ်န့ၣ်, ကိးက့ၤ စ့ၢ်ကီးဝဲ, ဒီးပှၤ လၢအကိးက့ၤဝဲတဖၣ်န့ၣ်, ပာ်တီပာ်လိၤ စ့ၢ်ကီးဝဲ, ဒီးပှၤ လၢအပာ်တီပာ်လိၤဝဲတဖၣ်န့ၣ်, မၤလၤကပီၤ စ့ၢ်ကီးဝဲလီၤ. 31 မၤသးဒ်န့ၣ်ဒီး, ပကစံး လၢတၢ်န့ၣ်တဖၣ် ဒ်လဲၣ်. ယွၤ မ့ၢ်အိၣ်လၢပဂီၢ် ဒီး, မ့ၢ်မတၤ ကထီဒါ ပှၤတဂၤလဲၣ်. 32 ပှၤလၢအတသးလီဘၣ် အဖိခွါဒၣ်ဝဲဘၣ်, ဒီးဟ့ၣ်လီၤကွံာ် အီၤ လၢပဝဲဒၣ် ခဲလၢာ် အဂီၢ်န့ၣ်, တဟ့ၣ်ကလီဃုာ် ဒီးအီၤ လၢပတၢ်ခဲလၢာ် စ့ၢ်ကီး ဘၣ်ဒီး, ကအိၣ်ဝဲ ဒ်လဲၣ်. 33 မ့ၢ် မတၤ ကပာ် တၢ်ကမၣ် လၢပှၤ လၢယွၤ ဃုထၢအီၤ အလိၤ တဂၤလဲၣ်. ပှၤလၢအပာ်တီပာ်လိၤတၢ်န့ၣ်မ့ၢ် ယွၤလီၤ. 34 မ့ၢ်မတၤ ကစံၣ်ညီၣ်ဃၣ်တၢ် တဂၤလဲၣ်. ပှၤလၢအဒိးသံ အသး လၢပဂီၢ်န့ၣ်, မ့ၢ်ခရံာ်လီၤ. လၢန့ၣ် အခိၣ်တလိာ်, ဂဲၤဆၢထၢၣ်က့ၤဝဲ, ဒီးဆ့ၣ်နီၤဝဲ လၢယွၤအစုထွဲ, ဒီးဃ့တၢ် လၢပဂီၢ်လီၤ. 35 မ့ၢ်မတၤ ကမၤလီၤဖး ပှၤ ဒီးခရံာ် အတၢ်အဲၣ်တၢ်ကွံ တဂၤလဲၣ်. မ့ၢ်တၢ်နးတၢ်ဖှီၣ်, တၢ်ကိၢ်တၢ်ဂီၤ, တၢ်မၤအၢမၤနးပှၤ, တၢ်သၣ်ဝံၤပသး, တၢ်အိၣ်ဘ့ၣ်ဆ့, တၢ်ပျံၤတၢ်ဖုး, ဃဲာ်ဧိၤနးဧိၤဧါ. 36 (ဒ်တၢ်ကွဲးအသး အသိးန့ၣ်), ပဝဲဒၣ်အံၤ, ပဘၣ် တၢ်မၤသံပှၤ လၢနဃိ သ့သ့တနံၤလီၤ. တၢ်ပာ်ပှၤ ဒ်သိ လၢအကဘၣ် တၢ်မၤသံအီၤ အသိးန့ၣ်လီၤ. 37 မ့မ့ၢ် လၢတၢ်န့ၣ်တဖၣ် ခဲလၢာ် အပူၤ, ပမ့ၢ် ပှၤလၢအမၤနၢၤတၢ် လၢလၢပှဲၤပှဲၤ, လၢပှၤ လၢအအဲၣ်ပှၤ အဃိလီၤ. 38 အဂ့ၢ်ဒ်အံၤ, ယနာ် လၢတၢ်သံ မ့ၢ်ဂ့ၤ, တၢ်မူ မ့ၢ်ဂ့ၤ, ကလူး မ့ၢ်ဂ့ၤ, တၢ်အဒိၣ်အခိၣ် မ့ၢ်ဂ့ၤ, တၢ်အစိအကမီၤ မ့ၢ်ဂ့ၤ, တၢ်အိၣ် မ့ၢ်ဂ့ၤ, တၢ် လၢအကအိၣ် မ့ၢ်ဂ့ၤ, 39 တၢ် လၢထးခီ မ့ၢ်ဂ့ၤ, တၢ် လၢလာ်ခီမ့ၢ်ဂ့ၤ, တၢ်ဘၣ်တ့ အဂုၤအဂၤ မ့ၢ်ဂ့ၤ, မၤလီၤဖး ပှၤ ဒီး ယွၤအတၢ်အဲၣ်တၢ်ကွံ လၢအအိၣ် လၢပကစၢ် ယ့ၣ်ၡူးခရံာ် အပူၤ, တသ့ဘၣ်လီၤ.


ရိမ့ၤ Romans 9

1 ယသး လၢအသ့ၣ်ညါဒၣ် တၢ်အုၣ်အသး လၢယဂီၢ် လၢသးစီဆှံ အပူၤ, လၢယတကတိၤ ကဘျံးကဘျၣ်ဘၣ်. ယစံး တၢ်မ့ၢ်တၢ်တီ လၢခရံာ် အပူၤ, 2 လၢယသးအုး ဒိၣ်မး, ဒီးယသးကိၢ် တဘိယူၢ်ဃီလီၤ. 3 အဂ့ၢ်ဒ်အံၤ, ယဆၢ သ့ လၢယကစၢ်ဒၣ်ယဲ ကဘၣ်ဆိၣ်အၢကွံာ် လၢခရံာ်အပူၤ, လၢပှၤဒီဘူးဒီတံၢ် ဒီးယၤ ဒ်တၢ်ဖံးတၢ်ညၣ် အသိး, ယဒီပုၢ်ဝဲၢ်တဖၣ် အဂီၢ်လီၤ. 4 အဝဲသ့ၣ်တဖၣ်န့ၣ်မ့ၢ် ပှၤအံၣ်စရ့လးဖိ, ဒီးတၢ်ဘၣ်ဃးဒီးအီၤ, မ့ၢ်တၢ်ပာ်အီၤ လၢဖိအလီၢ်, ဒီးတၢ်လၤကပီၤ, ဒီးတၢ်အၢၣ်လီၤအီလီၤတဖၣ်, ဒီး တၢ်ဟ့ၣ်လီၤ တၢ်သိၣ်တၢ်သီ, ဒီးတၢ်မၤ ယွၤအတၢ်မၤ, ဒီးတၢ်စံးပာ်တဖၣ်န့ၣ်လီၤ. 5 ပၢ်သ့ၣ်တဖၣ်န့ၣ်, မ့ၢ်အဝဲသ့ၣ် အတၢ်, ဒီးဖဲဒၣ် တၢ်ဖံးတၢ်ညၣ်န့ၣ် ခရံာ်, လၢအမ့ၢ် တၢ်ခဲလၢာ် အဖီခိၣ်, ယွၤ လၢအဘၣ်ဆိၣ်ဂ့ၤ အစိၤစိၤအဃၣ်ဃၣ် တဂၤ, ဟဲ လၢအီၤလီၤ. အၤမ့ၣ်. 6 ဘၣ်ဆၣ်ဒီး တမ့ၢ် ဒ်ယွၤအကလုၢ် ဟးဂီၤလံ အသိးဘၣ်. အဂ့ၢ်ဒ်အံၤ, ပှၤဘၣ်ဃးဒီး အံၣ်စရ့လး, တမ့ၢ်ဘၣ် ပှၤအံၣ်စရ့လးဖိ ခဲလၢာ်ဘၣ်. 7 ဒီးမ့ၢ် စီၤအၤဘြၤဟၣ် အချံအသၣ် ဘၣ်ဆၣ်ဒီး, တမ့ၢ်ဘၣ် ဖိ ခဲလၢာ်ဘၣ်. မ့မ့ၢ် လၢစီၤအံၤစဲး အပူၤ, တၢ်ကကိး နချံနသၣ်လီၤ. 8 ဒ်ပစံးတၢ် အသိး, ဖိ လၢအဘၣ်ဃးဒီး တၢ်ဖံးတၢ်ညၣ်န့ၣ်, တမ့ၢ်ဘၣ် ယွၤအဖိဘၣ်. မ့မ့ၢ် ဖိ ဘၣ်ဃးဒီး တၢ်စံးပာ်တဖၣ်န့ၣ်, တၢ်ပာ်ဝဲ လၢအချံအသၣ်လီၤ. 9 အဂ့ၢ်ဒ်အံၤ, တၢ်စံးပာ် အတၢ်ကတိၤ မ့ၢ်အအံၤ, ဖဲအကတီၢ်အံၤ ဘၣ်ဒီး, ယကဟဲ, ဒီးနီၢ်စၤရါ ကအိၣ်ဒီး အဖိခွါလီၤ. 10 ဒီးထဲန့ၣ်ဧိၤ တမ့ၢ်ဘၣ်. မ့မ့ၢ် တုၤ နီၢ်ရံးဘကၤ ဒၢထီၣ်ဝဲ လၢပှၤတဂၤ, ပပၢ် စီၤအံၤစဲး တဂၤန့ၣ်, 11 အဂ့ၢ်ဒ်အံၤ, လၢဖိသၣ် တချုး အိၣ်ဖျဲၣ်ဒံးဘၣ်, ဒီး တၢ်ဂ့ၤမ့ၢ်ဂ့ၤ, တၢ်အၢမ့ၢ်ဂ့ၤ, တချုး မၤဒံးဘၣ်ဒီး, ဒ်သိး ယွၤအတၢ်ကူၣ်ပာ် ဒ်တၢ်ဃုထၢ အသိး ကအိၣ်ဝဲဆိးဝဲ လၢတၢ်မၤ အဃိ တမ့ၢ်ဘၣ်. မ့ၢ် လၢပှၤ လၢအကိးန့ၢ် တၢ်အဃိဒီး, 12 တၢ်စံးဘၣ်အီၤ, အဒိၣ် ကမၤ အဆံး တဂၤ အတၢ်လီၤ. 13 ဒ်တၢ်ကွဲးအသး အသိးန့ၣ်, ယအဲၣ် စီၤယၤကိာ်, မ့မ့ၢ် စီၤဧ့ၡီၤန့ၣ်, ယသးဟ့အီၤလီၤ. 14 မၤသးဒ်န့ၣ်ဒီး ပကစံး ဒ်လဲၣ်. တၢ်တတီတလိၤဘၣ် အိၣ်ဒီး ယွၤန့ၣ် ဧါ. မ်အသု တမၤအသး ဒ်န့ၣ် တဂ့ၤ. 15 အဂ့ၢ်ဒ်အံၤ, တၢ်စံးဘၣ် စီၤမိၤၡ့, ဖဲဒၣ် ယကသးကညီၤ ပှၤတဂၤဂၤန့ၣ်, ယသးကညီၤအီၤလီၤ. ဒီးဖဲဒၣ် ယကသးအိၣ် ပှၤတဂၤဂၤန့ၣ်, ယသးအိၣ်အီၤလီၤ. 16 မၤသးဒ်န့ၣ်ဒီး, လၢပှၤတိာ်တၢ် မ့ၢ်ဂ့ၤ, ဃ့ၢ်တၢ် မ့ၢ်ဂ့ၤ, တမ့ၢ်ဘၣ်, မ့ၢ် လၢယွၤ လၢအသးကညီၤတၢ်လီၤ. 17 အဂ့ၢ်ဒ်အံၤ, တၢ်ကွဲးအသး စံးဘၣ် ဖၤရိၤ, လၢတၢ်အံၤတမံၤ ဒၣ်လဲာ် အဃိ, ယဒုးအိၣ်ထီၣ် နၤ ဒ်သိး ယကဒုးနဲၣ်, ယစိယကမီၤ လၢနၤ, ဒီးဒ်သိး ယကဒုးဟူထီသါလီၤ ယမံၤ လၢဟီၣ်ခိၣ် ဒီဘ့ၣ်ညါန့ၣ်လီၤ. 18 မၤသးဒ်န့ၣ်ဒီး, သးကညီၤ ပှၤ ဖဲဒၣ်အသး, ဒီးဖဲဒၣ်အသးန့ၣ်, မၤကိၤ ပှၤအသးလီၤ. 19 မ့မ့ၢ်ဒ်န့ၣ်ဒီး နကစံးဘၣ်ယၤ, ဘၣ်မနုၤ လၢအပာ်ဒံး တၢ်ကမၣ်လဲၣ်. အဂ့ၢ်ဒ်အံၤ, မ့ၢ်မတၤ တြီအသးန့ၣ် တဂၤလဲၣ်. 20 ဘၣ်ဆၣ်ဒီး ပှၤကညီဧၢ, ပှၤလၢအကတိၤဆၢ ယွၤ နဲဒၣ်အံၤ, နမ့ၢ်မတၤ တဂၤလဲၣ်. တၢ် လၢအဘၣ်တ့န့ၣ်, မ့ၢ်အကစံးဘၣ် ပှၤ လၢအတ့အီၤန့ၣ်, နမၤယၤ ဒ်အံၤ ဘၣ်မနုၤလဲၣ်, စ့ၢ်ကီးဧါ. 21 ပှၤလၢအတ့သပၢၤန့ၣ်, တ့သပၢၤ လၢတၢ်လၤကပီၤ အဂီၢ်, ဒီးတ့သပၢၤ လၢတၢ်လၤကပီၤ တအိၣ်ဘၣ် အဂီၢ် လၢဟီၣ်ခိၣ် တလိၣ်ဃီန့ၣ်, အစိအကမီၤ အိၣ်ဝဲ, တမ့ၢ်ဘၣ်ဧါ. 22 ဒီးယွၤအသး မ့ၢ်အိၣ်လၢအကဒုးနဲၣ် အသးထီၣ်, ဒီးလီၣ်ဖျါထီၣ် အစိအကမီၤ ဒီး, မ့ၢ်ဝံသးစူၤ ဃဲးဃဲး တၢ်သးထီၣ် အသပၢၤ လၢအကတီၤအသး လၢတၢ်ဟးဂီၤ အဂီၢ်န့ၣ်, 23 ဒီးဒ်သိး အကလီၣ်ဖျါထီၣ် စ့ၢ်ကီး အလၤထူး အကပီၤတီၤ လၢတၢ်သးကညီၤ အသပၢၤ လၢအကတီၤပာ်ဝဲ လၢတၢ်လၤကပီၤ အဂီၢ်, 24 ပဝဲဒၣ်အံၤ, လၢအကိးန့ၢ် ပှၤ, ထဲပှၤယူဒၤဖိ အကျါဧိၤ တမ့ၢ်ဘၣ်, မ့ၢ် ပှၤကလုာ်တဖၣ် စ့ၢ်ကီး ဒီး, စံးတၢ် အလီၢ်အိၣ်ဒ်လဲၣ်. 25 ဒ်အစံးဝဲ လၢစီၤဟိၤၡ့ အပူၤ အသိး စ့ၢ်ကီး, ပှၤလၢအတမ့ၢ်ဘၣ် ယပှၤန့ၣ်, ယကကိးအီၤ လၢယပှၤလီၤ. ဒီးပိာ်မုၣ် လၢယတအဲၣ်ဘၣ် တဂၤန့ၣ်, ယကကိး အီၤ လၢပိာ်မုၣ် လၢယအဲၣ်အီၤလီၤ. 26 ဒီးတၢ်မၤအသး လၢအလီၢ် ဖဲတၢ်စံးဘၣ်အီၤ, သုတမ့ၢ်ဘၣ် ယပှၤဘၣ်န့ၣ်, ဖဲန့ၣ် တၢ်ကကိးက့ၤအီၤ လၢယွၤ လၢအမူဝဲ တဂၤ, အဖိခွါတဖၣ်လီၤ. 27 ဒီးစီၤယၡါယၤ ကိးပသူထီၣ်ဝဲ လၢအံၣ်စရ့လး အဂ့ၢ်. ပှၤအံၣ်စရ့လးဖိ အတၢ်ဂံၢ် အါနာ်သက့ ဒ်ပီၣ်လဲၣ် အမဲး အဟီၣ် အသိး ဘၣ်ဆၣ်ဒီး, တၢ်အဘျဲၣ် ကတုၤ လၢတၢ်အုၣ်က့ၤခီၣ်က့ၤအီၤလီၤ. 28 အဂ့ၢ်ဒ်အံၤ, ကမၤဝံၤထီၣ် အတၢ်ဒီး, ဒီၣ်တဲာ်ကွံာ်ဝဲ လၢတၢ်တီတၢ်လိၤလီၤ. အဂ့ၢ်ဒ်အံၤ, ကစၢ် ကမၤ တၢ်အဂ့ၢ်ဒီၣ်တဲာ်အသး လၢဟီၣ်ခိၣ်ချၢလီၤ. 29 ဒီးဒ်စီၤယၡါယၤ စံးတ့ၢ်ဝဲလံ အသိး, တၢ်သုးမုၢ်ဂီၢ်မုၢ် အကစၢ် မ့ၢ်တဒုးအိၣ်လီၤတဲာ်ဘၣ် ပှၤ လၢတၢ်အချံဒီး, ပကကဲထီၣ်က့ၤ ဒ်စဒိၣ် အသိး, ဒီးပကလီၤဂာ်တ့ၢ် လၢဂမိရၤလီၤ. 30 မၤသးဒ်န့ၣ်ဒီး ပကစံးဒ်လဲၣ်. ပှၤကလုာ်တဖၣ် လၢအတလူၤဘၣ် တၢ်တီတၢ်လိၤဘၣ်န့ၣ်, န့ၢ်ဘၣ် တၢ်တီတၢ်လိၤ, ဒ်ပစံးတၢ် အသိး, မ့ၢ်တၢ်တီတၢ်လိၤ ဘၣ်ဃးဒီး တၢ်နာ်လီၤ. 31 မ့မ့ၢ် အံၣ်စရ့လး လၢအလူၤ တၢ်တီတၢ်လိၤ အတၢ်သိၣ်တၢ်သီန့ၣ်, တချုးန့ၢ်ဘၣ် တၢ်တီတၢ်လိၤ အတၢ်သိၣ်တၢ်သီဘၣ်. 32 မ့ၢ်အဂ့ၢ်ဒ်လဲၣ်. အဂ့ၢ်ဒ်အံၤ, လူၤဝဲ လၢတၢ်နာ် တမ့ၢ်ဘၣ်. မ့ၢ် လၢတၢ်မၤ ဘၣ်ဃးဒီး တၢ်သိၣ်တၢ်သီလီၤ. အဂ့ၢ်ဒ်အံၤ, လၢၢ်တၢ်ဘၣ်တိၢ် တဖျၢၣ်န့ၣ်, ပှၤတဖၣ် ဘၣ်တိၢ် လၢအီၤ, 33 ဒ်တၢ်ကွဲးအသး အသိးန့ၣ်, ကွၢ်ကွၢ်, ယပာ်လီၤ လၢၢ်တၢ်ဘၣ်တိၢ် တဖျၢၣ်, ဒီး လၢၢ်တၢ်လီၤဃံၤ တဖျၢၣ် လၢစံယိၣ် အပူၤလီၤ. ဒီး ကယဲၢ် ပှၤလၢအစူၢ်က့ၤနာ်က့ၤအီၤ တဂၤလၢ်လၢ်န့ၣ်, အမဲာ် တဆှးဘၣ်ဝဲဘၣ်.


ရိမ့ၤ Romans 10

1 ပုၢ်သ့ၣ်ဝဲၢ်သ့ၣ်ဧၢ, ယဆၢတၢ် လၢယသူၣ်ကံၢ်သးလဲ, ဒီးယတၢ်ထုကဖၣ် ယွၤ လၢအံၣ်စရ့လး အဂီၢ်, မ့ၢ်ဒ်သိး အကတုၤက့ၤ လၢတၢ်အုၣ်က့ၤခီၣ်က့ၤအီၤလီၤ. 2 အဂ့ၢ်ဒ်အံၤ, ယအုၣ်ယသး လၢအဂီၢ် လၢအသးဂဲၤလိာ်ဝဲ လၢယွၤ အဂီၢ် ဘၣ်ဆၣ်ဒီး တမ့ၢ်ဘၣ် ဒ်တၢ်သ့ၣ်ညါ အသိးဘၣ်. 3 အဂ့ၢ်ဒ်အံၤ, တသ့ၣ်ညါဘၣ် ယွၤ အတၢ်တီတၢ်လိၤဘၣ် ဒီး, ဃု မၤဂၢၢ်မၤကျၢၤ အတၢ်တီတၢ်လိၤဒၣ်ဝဲ သတးဒီး, တဆီၣ်လီၤဘၣ်အသး လၢယွၤ အတၢ်တီတၢ်လိၤ အဖီလာ်ဘၣ်. 4 အဂ့ၢ်ဒ်အံၤ, ခရံာ် မ့ၢ်တၢ်သိၣ်တၢ်သီ အကတၢၢ် လၢတၢ်တီတၢ်လိၤ အဂ့ၢ်, လၢကယဲၢ် ပှၤလၢအစူၢ်က့ၤနာ်က့ၤတၢ် အဂီၢ်လီၤ. 5 အဂ့ၢ်ဒ်အံၤ, စီၤမိၤၡ့ ကွဲးဝဲ လၢတၢ်တီတၢ်လိၤ ဟဲ လၢတၢ်သိၣ်တၢ်သီ အဂ့ၢ်, လၢပှၤ လၢအမၤတၢ်န့ၣ်တဖၣ်, ကမူဝဲ လၢအပူၤလီၤ. 6 မ့မ့ၢ် တၢ်တီတၢ်လိၤ ဟဲ လၢတၢ်နာ်န့ၣ်, စံးဝဲ ဒ်အံၤ, သုတစံး လၢနသးကံၢ်ပူၤ, မ့ၢ် မတၤ ကလဲၤထီၣ်ဆူ မူခိၣ် တဂၤလဲၣ်, ဒ်ပစံးတၢ် အသိး, ဒ်သိး အကဆှၢလီၤ ခရံာ်န့ၣ် တဂ့ၤ. 7 မ့ၢ်မတၤ ကလဲၤလီၤ ဆူတၢ်ယိာ်ပူၤ တဂၤလဲၣ်, ဒ်ပစံးတၢ်အသိး, ဒ်သိး အကဆှၢထီၣ် ခရံာ် လၢတၢ်သံန့ၣ် တဂ့ၤ. 8 မ့ၢ်အစံးဝဲ ဒ်လဲၣ်, အကလုၢ်အကထါ အိၣ်ဘူးဒီးနၤ, အိၣ်ဝဲ လၢနကိာ်ပူၤ, ဒီး လၢနသးကံၢ်ပူၤလီၤ. ဒ်ပစံးတၢ် အသိး, တၢ်အကလုၢ် ဘၣ်ဃးဒီး တၢ်နာ် လၢပစံၣ်တဲၤတဲလီၤအီၤလီၤ. 9 အဂ့ၢ်ဒ်အံၤ, နမ့ၢ်အၢၣ်လီၤအီလီၤ ကစၢ်ယ့ၣ်ၡူး လၢနထးခိၣ်, ဒီးနာ် လၢနသး လၢယွၤ ဒုးဂဲၤဆၢထၢၣ်က့ၤအီၤ လၢတၢ်သံန့ၣ် ဒီး, နကတုၤ လၢတၢ်အုၣ်က့ၤခီၣ်က့ၤနၤလီၤ. 10 အဂ့ၢ်ဒ်အံၤ, လၢပသးန့ၣ် ပစူၢ်က့ၤနာ်က့ၤတၢ် တုၤ လၢတၢ်တီတၢ်လိၤ, ဒီး လၢပထးခိၣ် ပအၢၣ်လီၤအီလီၤတၢ် တုၤလၢတၢ်အုၣ်က့ၤခီၣ်က့ၤန့ၣ်လီၤ. 11 အဂ့ၢ်ဒ်အံၤ, တၢ်ကွဲးအသး စံးဝဲဒၣ်, ကယဲၢ် ပှၤလၢအစူၢ်က့ၤနာ်က့ၤအီၤ တဂၤလၢ်လၢ်န့ၣ်, အမဲာ် တဆှးဘၣ်ဝဲဘၣ်. 12 အဂ့ၢ်ဒ်အံၤ, ပှၤယူဒၤဖိ ဒီးပှၤဟ့းလ့ၣ်ဖိ အတၢ်တလီၤဆီဘၣ်. အဂ့ၢ်ဒ်အံၤ, မ့ၢ် ပှၤခဲလၢာ် အကစၢ် တဂၤဃီ, ဒီးထူးဝဲတီၤဝဲ လၢကယဲၢ် ပှၤလၢအကိးထီၣ်အီၤ ခဲလၢာ် အဂီၢ်လီၤ. 13 အဂ့ၢ်ဒ်အံၤ, ကယဲၢ် ပှၤလၢအကိးထီၣ် ကစၢ် အမံၤန့ၣ်, ကတုၤ လၢတၢ်အုၣ်က့ၤခီၣ်က့ၤအီၤလီၤ. 14 မၤသးဒ်န့ၣ်ဒီး, အဝဲသ့ၣ် ကကိးထီၣ် ပှၤ လၢအတနာ်ဘၣ်ဝဲန့ၣ် ဒ်လဲၣ်. ဒီးကနာ်ပှၤ လၢအတနၢ်ဟူဘၣ်ဝဲ အဂ့ၢ်န့ၣ်, ဒ်လဲၣ်. ဒီးပှၤမ့ၢ် တစံၣ်တဲၤတဲလီၤဘၣ်ဒီး, ကနၢ်ဟူဝဲ ဒ်လဲၣ်. 15 ဒီးတၢ်မ့ၢ် တမၢလီၤအီၤ ဘၣ်ဒီး, ကစံၣ်တဲၤတဲလီၤဝဲ ဒ်လဲၣ်. ဒ်တၢ်ကွဲးအသး အသိးန့ၣ်, ပှၤလၢအစံၣ်တဲၤတဲလီၤ တၢ်ဃူတၢ်ဖိး အတၢ်သးခုအကစီၣ်, လၢအစံၣ်တဲၤတဲလီၤ တၢ်ဂ့ၤ အတၢ်သးခုအကစီၣ်တဖၣ်, အခီၣ် အဃံအလၤ ဆံးဒိၣ်လဲၣ်. 16 ဘၣ်ဆၣ်ဒီး ပှၤတဒိကနၣ်ဘၣ် တၢ်သးခုအကစီၣ် ခဲလၢာ်ဘၣ်. အဂ့ၢ်ဒ်အံၤ, စီၤယၡါယၤ စံးဝဲဒၣ်, ကစၢ်ဧၢ, မ့ၢ် မတၤ နာ်က့ၤ ပကလုၢ် တဂၤလဲၣ်. 17 မၤသးဒ်န့ၣ်ဒီး, တၢ်နာ် ဘၣ်ဃးဒီး တၢ်နၢ်ဟူ, ဒီးတၢ်နၢ်ဟူန့ၣ်, ဘၣ်ဃးဒီး ယွၤအကလုၢ်အကထါလီၤ. 18 မ့မ့ၢ်ယစံး, မ့ၢ်အတနၢ်ဟူဘၣ်ဧါ. နၢ်ဟူဝဲသၢၣ်. အသီၣ် ဟူထီၣ် လၢဟီၣ်ခိၣ် ဒီဘ့ၣ်ညါ, ဒီးအကလုၢ်အကထါ ပၢၢ်လၢဟီၣ်ခိၣ် အသနၢၣ်တဖၣ် လီၤ. 19 မ့မ့ၢ်ယစံး, အံၣ်စရ့လး တသ့ၣ်ညါဘၣ်ဧါ. လၢအခီၣ်ထံး, စီၤမိၤၡ့ စံးဝဲဒၣ်, ယကထိၣ်ဂဲၤ သုသးက့ၣ် လၢပှၤ လၢအတမ့ၢ်ဘၣ် ပှၤတကလုာ်ဘၣ်, ယကမၤသးထီၣ်သု လၢပှၤ လၢအနူၤတပၢၢ် နၢ်တဘှါဘၣ် တၢ်တကလုာ်လီၤ. 20 ဒီးစီၤယၡါယၤ အိၣ်ဒီး အသးခူတလ့ၢ် ဒီးစံးဝဲဒၣ်, ပှၤလၢအတဃုဘၣ်ယၤတဖၣ်န့ၣ်, ထံၣ်န့ၢ်ယၤ, ပှၤလၢအတသံကွၢ်ဘၣ် လၢယဂ့ၢ်တဖၣ်န့ၣ်, ယလီၣ်ဖျါထီၣ်ယသး လၢအီၤလီၤ. 21 မ့မ့ၢ် လၢအံၣ်စရ့လး အဂ့ၢ်န့ၣ်, စံးဝဲဒၣ်, ယယူာ်ဃီၤ ယစု ဆူပှၤ လၢအတဒိကနၣ်ဘၣ် တၢ်ဘၣ်, ဒီးဆူ ပှၤဂ့ၢ်လိာ်ဘှီလိာ်တၢ် တကလုာ် အအိၣ်, သ့တနံၤကျၢၤလီၤ.


ရိမ့ၤ Romans 11

1 မၤသးဒ်န့ၣ်ဒီး ယစံး, မ့ၢ်ယွၤ ညိကွံာ် အပှၤတကလုာ်ဒၣ်ဝဲန့ၣ် ဧါ. မ်အသု တမၤအသး ဒ်န့ၣ် တဂ့ၤ. အဂ့ၢ်ဒ်အံၤ, ယဲဒၣ်အံၤ, ယမ့ၢ် ပှၤအံၣ်စရ့လးဖိ ဘၣ်ဃးဒီး စီၤအၤဘြၤဟၣ် အချံအသၣ်, စီၤဘံၣ်ယၤမံၣ် အဒူၣ်ဖိလီၤ. 2 ယွၤ တညိကွံာ်ဘၣ် အပှၤတကလုာ်ဒၣ်ဝဲ လၢအသ့ၣ်ညါပာ်အီၤန့ၣ်ဘၣ်. တၢ်ကွဲးအသး လၢအ့ၤလံယၤ အဂ့ၢ်, စံးဝဲ ဒ်လဲၣ်ဒ်လဲၣ်န့ၣ်, မ့ၢ်သုတသ့ၣ်ညါဘၣ်ဧါ. အဝဲဒၣ် ဃ့ တၢ်ထီဒါ အံၣ်စရ့လး လၢယွၤ, ဒီးစံးဝဲဒၣ်, 3 ကစၢ်ဧၢ, အဝဲသ့ၣ် မၤသံ နဝံသ့ၣ်တဖၣ်, ဒီးခူၣ်လီၤပှီၢ်ကွံာ် နတၢ်လုၢ်လီၢ်တဖၣ်လီၤ. ဒီးယဲဒၣ်အံၤ, ယအိၣ်လီၤတဲာ် တဂၤဧိၤ, ဒီးအဝဲသ့ၣ် ဃု ယသးသမူ စ့ၢ်ကီး လီၤ. . မ့မ့ၢ် ယွၤအကလုၢ် စံးဆၢအီၤ ဒ်လဲၣ်. 4 ယပာ်လီၤတဲာ် လၢယဂီၢ်ဒၣ်ယဲ, ပှၤလၢအတချံးလီၤဘၣ် အခီၣ်လ့ၢ်ခိၣ် လၢဘဧၤလး အမဲာ်ညါန့ၣ်, နွံကထိဂၤလီၤ. 5 မၤသးဒ်န့ၣ်ဒီး, ဒ်န့ၣ်အသိး အကတီၢ် ဖဲအံၤ စ့ၢ်ကီး, တၢ်အိၣ်လီၤတဲာ်, ဒ်တၢ်ဃုထၢ ဘၣ်ဃး တၢ်ဘျုးတၢ်ဖှိၣ် အသိးန့ၣ်, အိၣ်ဝဲလီၤ. 6 ဘၣ်ဆၣ်ဒီး, မ့မ့ၢ် လၢတၢ်ဘျုးတၢ်ဖှိၣ် ဒီး, တမ့ၢ်လၢၤဘၣ် တၢ်မၤဘၣ်. မ့တမ့ၢ်ဘၣ် ဒ်န့ၣ်ဒီး, တၢ်ဘျုးတၢ်ဖှိၣ် တမ့ၢ်လၢၤဘၣ် တၢ်ဘျုးတၢ်ဖှိၣ်ဘၣ်. မ့တမ့ၢ်ဘၣ် ဒ်န့ၣ်ဒီး တၢ်မၤ တမ့ၢ်လၢၤဘၣ် တၢ်မၤဘၣ်. 7 မၤသးဒ်န့ၣ်ဒီး မ့ၢ်ဒ်လဲၣ်. တၢ် လၢအံၣ်စရ့လး ဃုဝဲန့ၣ်, တချုးန့ၢ်ဘၣ်ဝဲဘၣ်. မ့မ့ၢ် ပှၤ လၢတၢ်ဃုထၢအီၤန့ၣ် ချုးန့ၢ်ဝဲ, ဒီးပှၤဂၤဘၣ် တၢ်ခံးန့ၢ်အီၤလီၤ. 8 ဒ်တၢ်ကွဲးအသး အသိးန့ၣ်, ယွၤ ဟ့ၣ်လီၤအီၤ လၢအသးမံခ့, ဒီးအမဲာ် လၢအတထံၣ်ဘၣ် တၢ်ဘၣ်, ဒီးအနၢ် လၢအတနၢ်ဟူဘၣ် တၢ်ဘၣ်, တုၤ မုၢ်မဆါ တနံၤအံၤလီၤ. 9 စီၤဒၤဝံး စံးဝဲဒၣ်, အစီၢ်နီၤခိၣ် မ်အကဲထီၣ် တစိး, ဒီးထု, ဒီးတၢ်လီၤဃံၤ အလီၢ်, ဒီးတၢ်ဟ့ၣ်ဆၢတၢ် အလီၢ် လၢအဂီၢ် တက့ၢ်. 10 ဒ်သိး အထံၣ်တၢ် သုတသ့ တဂ့ၤဒီး, မ်အမဲာ်ခံး, ဒီးမ်အပျိၢ် တကူး တဘိယူၢ်ဃီ တက့ၢ်. 11 မၤသးဒ်န့ၣ်ဒီး ယစံး, မ့ၢ်အဘၣ်တိၢ်, ဒ်သိး အကလီၤဃံၤ စ့ၢ်ကီးဧါ. မ်အသု တမၤအသး ဒ်န့ၣ် တဂ့ၤ. မ့မ့ၢ် လၢအဝဲသ့ၣ် အတၢ်လီၤကမၣ် အဃိန့ၣ် ဒီး, တၢ်အုၣ်က့ၤခီၣ်က့ၤ ဟဲဘၣ် ပှၤကလုာ်တဖၣ် ဒ်သိး တၢ်ကထိၣ်ဂဲၤထီၣ် အဝဲသ့ၣ် အသးက့ၣ်န့ၣ်လီၤ. 12 ဘၣ်ဆၣ်ဒီး အဝဲသ့ၣ် အတၢ်လီၤကမၣ် မ့ၢ်ကဲ လၢဟီၣ်ခိၣ် အတၢ်ထူးတၢ်တီၤ, ဒီးအဝဲသ့ၣ် အတၢ်လီၤစှၤ မ့ၢ်ကဲ လၢပှၤကလုာ်တဖၣ် အတၢ်ထူး တၢ်တီၤန့ၣ် ဒီး, အဝဲသ့ၣ် အတၢ် လၢထီၣ်ပှဲၤထီၣ်, ကကဲထီၣ် အဝဲန့ၣ် အါန့ၢ် အန့ၣ် တက့ၢ် ဆံးဒိၣ်လဲၣ်. 13 အဂ့ၢ်ဒ်အံၤ, ပှၤကလုာ်တဖၣ် သုဝဲသ့ၣ်ဧၢ, ယစံးဘၣ် သုလီၤ. မ့ၢ်ယမ့ၢ် ပှၤတၢ်မၢဖိ ဘၣ်ဃးဒီး ပှၤကလုာ်တဖၣ် သတးဒီး, ယဒုးလၤကပီၤ ယတၢ်မၤ, 14 ဒ်သိးမ့ၢ်သ့ဒီး, ယ ကထိၣ်ဂဲၤပှၤ လၢအမ့ၢ် ယသွံၣ်ယညၣ် အသးက့ၣ်န့ၣ် ဒီး, အုၣ်က့ၤခီၣ်က့ၤအီၤ တနီၤနီၤလီၤ. 15 အဂ့ၢ်ဒ်အံၤ, တၢ်ကွံာ်တ့ၢ်ကွံာ်အီၤန့ၣ်မ့ၢ် ကဲ တၢ်တူၢ်လိာ် ဟီၣ်ခိၣ် ဒီး, တၢ်တူၢ်လိာ်က့ၤအီၤန့ၣ် မ့တမ့ၢ်ဘၣ် တၢ်မူထီၣ်က့ၤ လၢတၢ်သံန့ၣ်ဘၣ်ဒီး, ကမ့ၢ်မနုၤလဲၣ်. 16 ကိၣ်အဆိ မ့ၢ်စီဆှံဒီး, ကစီဆှံ ဒီလိၣ်ညါ စ့ၢ်ကီး, ဒီးတၢ်အဂံၢ် မ့ၢ်စီဆှံဒီး, အဒ့အဖီ ကစီဆှံ စ့ၢ်ကီး လီၤ. 17 ဒီးအဒ့အဖီ တနီၤနီၤ မ့ၢ်ဘၣ် တၢ်မၤကၢ်ကွံာ်အီၤ, ဒီးနဲဒၣ် နမ့မ့ၢ် သ့ၣ်စၤယံးအမံၤ, လၢတၢ်ထီထီၣ်အီၤ လၢဒ့ အလီၢ်, ဒီးနန့ၢ်ဃုာ် သ့ၣ်စၤယံး အဂံၢ် ဒီးအသိ ဒီး, 18 သု တပာ်နသး ကဖၢလၢ လၢဒ့တဖၣ် အဖီခိၣ် တဂ့ၤ. ဘၣ်ဆၣ် နမ့ၢ်ပာ် နသး ကဖၢလၢ ဒီးနတစိာ်ဘၣ် ဂံၢ်န့ၣ်ဘၣ်. မ့မ့ၢ်ဂံၢ်န့ၣ် စိာ်နၤလီၤ. 19 မၤသးဒ်န့ၣ်ဒီး, နကစံးနဲ, တၢ်မၤကၢ်ကွံာ် ဒ့တဖၣ် ဒ်သိး အကထီထီၣ်ယၤ လၢအလီၢ်လီၤ. 20 ဘၣ်လံ, အဝဲသ့ၣ် ဘၣ်တၢ်မၤကၢ်ကွံာ်အီၤ လၢတၢ်တနာ်ဘၣ် အဃိ, ဒီးန အိၣ်ဂၢၢ်ဆိးကျၢၤနဲ လၢတၢ်နာ် အဃိလီၤ. သုတပာ်ထီၣ်ထီ နသး တဂ့ၤ. မ့မ့ၢ်ပျံၤတၢ် တက့ၢ်. 21 အဂ့ၢ်ဒ်အံၤ, ယွၤမ့ၢ် တသးလီဘၣ် ဒ့ အနီၢ်နီၢ်တဖၣ် ဒီး, တသးလီဘၣ် နၤ ဘၣ်ဖုးလီၤ. 22 မၤသးဒ်န့ၣ်ဒီး, ကွၢ်ကွၢ်, ယွၤအဘျုးအဖှိၣ်, ဒီးအစုဆူၣ် အခီၣ်သကး တက့ၢ်. အစုဆူၣ် အခီၣ်သကး ဘၣ် ပှၤအလီၤဃံၤတဖၣ် အလိၤလီၤ. မ့မ့ၢ်နဲဒၣ်အံၤ, နမ့ၢ်အိၣ်မ့ၢ်ဆိး လၢအဘျုးအဖှိၣ် အပူၤ ဒီး, အဘျုးအဖှိၣ် ကဘၣ်နၤ လီၤ. မ့တမ့ၢ်ဘၣ် ဒ်န့ၣ်ဒီး, နကဘၣ် တၢ်ပဲာ်တဲာ်ကွံာ် စ့ၢ်ကီးလီၤ. 23 ဒီးအဝဲသ့ၣ် မ့ၢ်တအိၣ်တဆိးဘၣ် လၢတၢ်တနာ်ဘၣ် အပူၤ ဒီး, တၢ်ကထီထီၣ်က့ၤအီၤ စ့ၢ်ကီး လီၤ. အဂ့ၢ်ဒ်အံၤ ယွၤ ထီထီၣ်က့ၤအီၤသ့လီၤ. 24 အဂ့ၢ်ဒ်အံၤ, တၢ်မ့ၢ် ပဲာ်တဲာ်ကွံာ်နၤ လၢသ့ၣ်စၤယံးမံၤ အလိၤ, ဒီးထီထီၣ်နၤ လၢသ့ၣ်စၤယံးဂ့ၤန့ၣ် ဒီး, ကထီထီၣ်က့ၤ အဒ့အဖီ နီၢ်နီၢ်တဖၣ် လၢအထံးဒၣ်ဝဲ အလိၤ, အါန့ၢ် အန့ၣ် တက့ၢ်, တမ့ၢ်ဘၣ်ဧါ. 25 ပုၢ်သ့ၣ်ဝဲၢ်သ့ၣ်ဧၢ, ဒ်သိး သုသု တပာ်သုသး လၢသုကူၣ်ဘၣ်ကူၣ်သ့ တဂ့ၤဒီး, ယသး အိၣ်လၢသုကသ့ၣ်ညါ တၢ်ခူသူၣ်အံၤ လၢပှၤကလုာ်တဖၣ် အတၢ် လၢထီၣ်ပှဲၤထီၣ် တချုး ဟဲနုာ်ဒံးဘၣ် အဖၢမုၢ်ဒီး, တၢ်သူၣ်ကိၤသးကိၤ ဘၣ်လံ အံၣ်စရ့လး တနီၤနီၤလံလီၤ. 26 ဒီးဒ်န့ၣ်အသိး အံၣ်စရ့လး ခဲလၢာ် ကတုၤ လၢတၢ်အုၣ်က့ၤခီၣ်က့ၤအီၤ, ဒ်တၢ်ကွဲးအသး အသိး, ပှၤအုၣ်က့ၤခီၣ်က့ၤတၢ် ကဟဲထီၣ် လၢစံယိၣ် အပူၤ, ဒီးကဒုးဟးထီၣ်ကွံာ် တၢ်တယူးတယီၣ်ဘၣ် ယွၤ လၢယၤကိာ် အပူၤလီၤ. 27 ဒီးအအံၤမ့ၢ် ယတၢ်အၢၣ်လီၤအီလီၤ ဒီးအီၤ, တုၤ ယပျၢ် အတၢ်ဒဲးဘးန့ၣ်လီၤ. 28 ဖဲတၢ်သးခုအကစီၣ် အဂ့ၢ်န့ၣ်, အဝဲသ့ၣ် မ့ၢ်အဒုၣ်အဒါ လၢသုဂီၢ် လီၤ. မ့မ့ၢ် ဖဲတၢ်ဃုထၢ အဂ့ၢ်န့ၣ်, တၢ်အဲၣ်အီၤ လၢပၢ်သ့ၣ် အဃိလီၤ. 29 အဂ့ၢ်ဒ်အံၤ, ယွၤအတၢ်ဟ့ၣ်တဖၣ်, ဒီးအတၢ်ကိးန့ၢ် တၢ်န့ၣ်, တအိၣ်ဘၣ် ဒီးတၢ်ကဒံကဒါဘၣ်. 30 အဂ့ၢ်ဒ်အံၤ, ဒ် လၢထံး လၢမကိာ်, သုတစူၢ်ဘၣ် ယွၤ, ဒီးခဲကနံၣ်အံၤ, သုဒိး တၢ်သးကညီၤ လၢအဝဲသ့ၣ် အတၢ်တနာ်ဘၣ် အဃိ အသိးန့ၣ်, 31 ဒ်န့ၣ်အသိး ခဲကနံၣ်အံၤ, အဝဲသ့ၣ် စ့ၢ်ကီး တစူၢ်ဘၣ်တၢ် ဒ်သိး အကဒိး တၢ်သးကညီၤ အီၤ, လၢသုဒိး တၢ်သးကညီၤသု အဃိန့ၣ်လီၤ. 32 အဂ့ၢ်ဒ်အံၤ, ယွၤ ကးတံာ်ဃာ် ပှၤခဲလၢာ် လၢတၢ်တနာ်ဘၣ် အပူၤ, ဒ်သိး အကသးကညီၤ ပှၤခဲလၢာ်လီၤ. 33 ယွၤ အတၢ်ထူးအတၢ်တီၤ, ဒီးအတၢ်ကူၣ်ဘၣ်ကူၣ်သ့, ဒီးအတၢ်သ့ၣ်ညါန့ၣ်, မ့ၢ်အယိာ် ဆံးဒိၣ်လဲၣ်. အတၢ်စံၣ်ညီၣ်တဖၣ်, ပဃုကွၢ် တဘၣ်ဘၣ်. ဒီးအကျဲအကပူၤန့ၣ်, ပသ့ၣ်ညါထီၣ် တသ့ဘၣ်လီၤ. 34 အဂ့ၢ်ဒ်အံၤ, မ့ၢ်မတၤ သ့ၣ်ညါ ကစၢ်အသး တဂၤလဲၣ်. မ့ၢ်မတၤ ကဲထီၣ် ပှၤကူၣ်လိာ်အသး ဒီးအီၤ တဂၤလဲၣ်. 35 မ့ၢ်မတၤ ဟ့ၣ်ပာ် အတၢ်တမံၤမံၤ ဒီး, တၢ်ကဟ့ၣ်ဆၢအီၤ တဂၤလဲၣ်. 36 အဂ့ၢ်ဒ်အံၤ, ကယဲၢ် တၢ်ခဲလၢာ် ဟဲထီၣ် လၢအပူၤ, ဒီးကဲထီၣ် လၢအစုပူၤ, ဒီးအိၣ်ဝဲ လၢအဂီၢ်လီၤ. မ်တၢ်လၤကပီၤ အိၣ်ဒီး အီၤ အစိၤစိၤအဃၣ်ဃၣ် တက့ၢ်. အၤမ့ၣ်.


ရိမ့ၤ Romans 12

1 မၤသးဒ်န့ၣ်ဒီး, ပုၢ်သ့ၣ်ဝဲၢ်သ့ၣ်ဧၢ, ယဃ့ကညးသု လၢယွၤ အတၢ်သးကညီၤတဖၣ် အဃိ, ဒ်သိး သုကပာ် သုနီၢ်ခိ လၢတၢ်လုၢ်မူစီဆှံ, တၢ်ဘၣ်ယွၤအသး, လၢအမ့ၢ်သု တၢ်မၤ အဂ့ၤအဘၣ်လီၤ. 2 ဒီးသုတအိၣ်ဒီး ပှၤအအံၤတဃၣ်ဖိ အက့ၢ်အဂီၤ တဂ့ၤ, မ့မ့ၢ်လဲလိာ် သုက့ၢ်သုဂီၤ လၢတၢ်မၤက့ၤသုသးသီ, ဒ်သိး သုကမၤကွၢ် ယွၤ အတၢ်ဘၣ်အသး လၢအမ့ၢ်တၢ်ဂ့ၤ, ဒီးတၢ် လၢပဂ့ၤ အဲၣ်ဒိး, ဒီးတၢ်လၢတၢ်ပှဲၤ မ့ၢ်တၢ် ဒ်လဲၣ်ဒ်လဲၣ်န့ၣ် တက့ၢ်. 3 အဂ့ၢ်ဒ်အံၤ, မ့ၢ်တၢ်ဘျုးတၢ်ဖှိၣ် လၢတၢ်ဟ့ၣ်ယၤ သတးဒီး, ယစံးဘၣ် ကယဲၢ် ပှၤအိၣ်လၢသုကျါ ကိးအဂၤဒဲး, လၢအသု တပာ်အသးထီန့ၢ် အဂ့ၤပာ်ဝဲန့ၣ် တဂ့ၤ. မ့မ့ၢ် ဒ်ယွၤ ဟ့ၣ်နီၤ တၢ်နာ် လၢပှၤတဂၤ ဒီးတဂၤ အသိးန့ၣ်, ပာ် သုသး ဖဲအဘၣ်အဘၣ် တက့ၢ်. 4 အဂ့ၢ်ဒ်အံၤ, ဒ်ပနီၢ်ခိ တဂၤအံၤ, အဂီၤ အိၣ်အါမံၤ, ဒီးအဂီၤ ခဲလၢာ် တမၤဘၣ် တၢ်တမံၤဃီဘၣ် အသိးန့ၣ်, 5 ပဝဲဒၣ် အါဂၤအံၤ, ပမ့ၢ်ပနီၢ် တဂၤဃီ လၢခရံာ် အပူၤ, ဒီးပမ့ၢ် ပဂီၤသကိးပဂီၤ ဒ်န့ၣ်အသိး လီၤ. 6 ဒီးဒ်တၢ်ဟ့ၣ်လီၤ တၢ်ဘျုးတၢ်ဖှိၣ် လၢပှၤအသိးန့ၣ်, ပအိၣ်ဒီး တၢ်ဟ့ၣ်လီၤဆီ တဂၤတမံၤ, တဂၤတမံၤ လီၤ. မ့မ့ၢ် ဝံအတၢ် ဒီး, ဒ်တၢ်နာ် အိၣ်ဝဲ အသိးန့ၣ် မ်အမၤ ဝံအတၢ် တက့ၢ်. 7 မ့မ့ၢ် အခ့အပှၤ အတၢ် ဒီး, မ်အမၤ အခ့အပှၤ အတၢ် တက့ၢ်. မ့မ့ၢ် ပှၤလၢအသိၣ်က့ၤသီက့ၤတၢ် ဒီး, မ်အသိၣ်က့ၤသီက့ၤတၢ် တက့ၢ်. 8 မ့မ့ၢ် ပှၤလၢအသဆၣ်ထီၣ် ပှၤအခံဒီး, မ်အသဆၣ်ထီၣ် ပှၤအခံ တက့ၢ်. မ့မ့ၢ် ပှၤလၢအဟ့ၣ်နီၤတၢ် ဒီး, မ်အဟ့ၣ်နီၤတၢ် တီတီ တက့ၢ်. မ့မ့ၢ် ပှၤလၢအကွၢ်တၢ် ဒီး, မ်အကွၢ်တၢ် သပှၢ်ပှၢ် တက့ၢ်. မ့မ့ၢ် ပှၤလၢအသးကညီၤတၢ် ဒီး, မ်အသးကညီၤတၢ် လၢအသူၣ်ခုအသးခု တက့ၢ်. 9 တၢ်အဲၣ်တၢ်ကွံန့ၣ်, မ်အပူၤဖျဲး ဒီးတၢ်လီတၢ်ဝ့ၤန့ၣ် တက့ၢ်. သးဟ့ တၢ်အၢ တက့ၢ်. အိၣ်စဲဘူးဒီး တၢ်ဂ့ၤ တက့ၢ်. 10 လၢဒီပုၢ်ဝဲၢ် အဲၣ်လိာ်ကွံလိာ်အသးန့ၣ်, အဲၣ်လိာ်ကွံလိာ် သုသး ဒ်ဒီပုၢ်ဝဲၢ် တံၢ်တံၢ် အသိးန့ၣ် တက့ၢ်. လၢတၢ်ယူးယီၣ်န့ၣ်, လဲၤ လၢညါလိာ်သုသး တက့ၢ်. 11 လၢတၢ်မၤ သပှၢ်ပှၢ်န့ၣ်, သုတဝံသးကၢၣ် တဂ့ၤ. လၢသူၣ် လၢသး အဂ့ၢ်န့ၣ် ဂဲၤလိာ် သုသး တက့ၢ်. လၢကစၢ် အဂ့ၢ်န့ၣ် မၤ အတၢ် တက့ၢ်. 12 လၢတၢ်မုၢ်လၢ် အပူၤန့ၣ် သးခု တက့ၢ် လၢတၢ်နးတၢ်ဖှီၣ် အပူၤန့ၣ် ဝံသးစူၤ တက့ၢ်. လၢတၢ်ထုကဖၣ် အဂ့ၢ်န့ၣ် မၤ သပှၢ်ပှၢ် တက့ၢ်. 13 ပှၤစီဆှံ လၢအဘၣ် တၢ်ဖှီၣ်တၢ်ယာ်န့ၣ်, ဟ့ၣ်နီၤတၢ် လၢအီၤ တက့ၢ်. ပှၤတမှံၤန့ၣ် လုၢ်အီၣ်လုၢ်အီ အီၤ သပှၢ်ပှၢ် တက့ၢ်. 14 ပှၤလၢအမၤအၢမၤနး သုတဖၣ်န့ၣ်, ဆိၣ်ဂ့ၤအီၤ တက့ၢ်. ဆိၣ်ဂ့ၤတၢ် တက့ၢ်, ဒီးဆိၣ်အၢတၢ် တဂ့ၤ. 15 ပှၤလၢအသးခုတဖၣ်န့ၣ်, သးခုဃုာ် ဒီးအီၤ တက့ၢ်. ပှၤလၢအဟီၣ်တဖၣ်န့ၣ်, ဟီၣ်ဃုာ် ဒီးအီၤ တက့ၢ်. 16 ဆိကမိၣ် တၢ်တမံၤဃီ လၢသုသး သကိးသကိး တက့ၢ်. ဆိကမိၣ် တၢ်ထီၣ်ထီတဖၣ် တဂ့ၤ. မ့မ့ၢ်ဒိး တၢ်ဆှၢသုသး လၢတၢ်ဘၣ်ဆီၣ်လီၤန့ၣ် တက့ၢ်. သုတပာ်ဒၣ်သုသး လၢတၢ်ကူၣ်ဘၣ်ကူၣ်သ့ တဂ့ၤ. 17 သုတမၤဆၢ တၢ်အၢ လၢတၢ်အၢ, လၢပှၤနီတဂၤ တဂ့ၤ. ဃု တၢ်အဂ့ၤအဘၣ် လၢပှၤခဲလၢာ် အမဲာ်ညါ တက့ၢ်. 18 ဖဲသုသ့န့ၣ်, မ့ၢ်သ့ဒီး, အိၣ်ဃူလိာ်ဖိးလိာ်သုသး ဒီးပှၤကိးဂၤဒဲး တက့ၢ်. 19 ပှၤလၢယအဲၣ်အီၤသ့ၣ်ဧၢ, သုတမၤကၣ်တၢ် လၢသုဂီၢ်ဒၣ်သုဝဲ တဂ့ၤ. မ့မ့ၢ်ပျဲ တၢ်သးဒိၣ် တက့ၢ်. အဂ့ၢ်ဒ်အံၤ, တၢ်ကွဲးအသး စံးဝဲဒၣ်, တၢ်မၤကၣ် တၢ်န့ၣ်, အိၣ်ဒီးယၤလီၤ, ယကဟ့ၣ်ကၣ်တၢ် ယဲလီၤ, ယွၤ စံးဝဲဒၣ်. 20 မၤသးဒ်န့ၣ်ဒီး, နဒုၣ်နဒါန့ၣ် တၢ်မ့ၢ်သၣ်ဝံၤအသး ဒီး, ဒုးအီၣ်အီၤ တက့ၢ်. တၢ်မ့ၢ်သူအသး လၢထံဒီး, ဒုးအီအီၤ တက့ၢ်. အဂ့ၢ်ဒ်အံၤ, နမ့ၢ်မၤ ဒ်န့ၣ်ဒီး, နကပာ်ဖှိၣ် မ့ၣ်အူကဖး လၢအခိၣ်လီၤ. 21 သုတဒိး တၢ်မၤနၢၤသု လၢတၢ်အၢတၢ်သီ တဂ့ၤ. မ့မ့ၢ် မၤနၢၤ တၢ်အၢ လၢတၢ်ဂ့ၤန့ၣ် တက့ၢ်.


ရိမ့ၤ Romans 13

1 မ်ပှၤပာ်အသး လၢတၢ်စိတၢ်ကမီၤ အဒိၣ်တဖၣ် အဖီလာ် ကိးအဂၤဒဲး တက့ၢ်. အဂ့ၢ်ဒ်အံၤ, တၢ်စိတၢ်ကမီၤ တအိၣ်ဘၣ်, အိၣ်ထဲ တၢ်ဟဲ လၢယွၤန့ၣ်ဧိၤလီၤ. တၢ်စိတၢ်ကမီၤ လၢအအိၣ်တဖၣ်န့ၣ်, မ့ၢ် ယွၤပာ်အီၤလီၤ. 2 မၤသးဒ်န့ၣ်ဒီး, ပှၤလၢအတြီ တၢ်စိတၢ်ကမီၤ, မ့ၢ်အတြီတၢ် လၢယွၤ ပာ်ဝဲန့ၣ်လီၤ. ဒီးပှၤ လၢအတြီတၢ်တဖၣ်န့ၣ် ကဘၣ် တၢ်စံၣ်ညီၣ်ဃၣ် လၢအကစၢ်ဒၣ်ဝဲလီၤ. 3 အဂ့ၢ်ဒ်အံၤ, ပဒိၣ်ပပှၢ် မၤပျံၤ ပှၤ လၢအမၤ တၢ်ဂ့ၤ တမ့ၢ်ဘၣ်. မ့ၢ် ပှၤလၢအမၤ တၢ်အၢလီၤ. မၤသးဒ်န့ၣ်ဒီး, နတပျံၤဘၣ် တၢ်စိတၢ်ကမီၤဒီး, တၢ်မိၣ်အိၣ်ဘၣ်နသးဧါ. မၤ တၢ်ဂ့ၤ တက့ၢ်. ဒီး နကဘၣ် တၢ်စံးထီၣ်ပတြၢၤနၤ လၢအီၤလီၤ. 4 အဂ့ၢ်ဒ်အံၤ, အဝဲဒၣ်န့ၣ်မ့ၢ် ယွၤအခ့အပှၤ လၢနတၢ်ဂ့ၤ အဂီၢ် လီၤ. ဘၣ်ဆၣ်ဒီး နမ့ၢ်မၤ တၢ်အၢ ဒီး, ပျံၤတၢ် တက့ၢ်. အဂ့ၢ်ဒ်အံၤ, စိာ်ဝဲ လၢနးဧိၤဘီဧိၤ ကလီကလီ တမ့ၢ်ဘၣ်. အဂ့ၢ်ဒ်အံၤ, မ့ၢ်ယွၤအခ့အပှၤ, ပှၤလၢအဟ့ၣ်ကၣ် တၢ်ဒဲးဘး လၢပှၤမၤတၢ်အၢ အလိၤလီၤ. 5 မၤသးဒ်န့ၣ်ဒီး ဂ့ၤပာ်ပသး လၢအဖီလာ်, တမ့ၢ်ဘၣ်ထဲ လၢတၢ်သးထီၣ် အဃိဘၣ်. မ့ၢ် လၢပသး လၢအသ့ၣ်ညါဒၣ်တၢ် အဃိ စ့ၢ်ကီး လီၤ. 6 အဂ့ၢ်ဒ်အံၤ, သုဟ့ၣ် စ့ၢ်ကီး သွဲ လၢတၢ်အံၤ အဃိလီၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ်, မ့ၢ် ယွၤအခ့အပှၤ လၢအမၤ တၢ်တမံၤဒၣ်လဲာ်အံၤ တထံၣ်ဃီလီၤ. 7 မၤသးဒ်န့ၣ်ဒီး လိးက့ၤ သုကမၢ် လၢပှၤကိးဂၤဒဲး တက့ၢ်. ပှၤလၢအဂ့ၤ ဒိးသွဲန့ၣ်, ဟ့ၣ်သွဲ တက့ၢ်. ပှၤလၢအဂ့ၤဒိး ကီးန့ၣ်, ဟ့ၣ် ကီး တက့ၢ်. ပှၤလၢပဂ့ၤ ပျံၤအီၤန့ၣ်, ပျံၤအီၤ တက့ၢ်. ပှၤ လၢပဂ့ၤ ယူးယီၣ်အီၤန့ၣ်, ယူးယီၣ်အီၤ တက့ၢ်. 8 သုတအိၣ်ဒီး သုကမၢ် လၢပှၤနီတမံၤ တဂ့ၤ. အိၣ်ထဲတမံၤ, လၢသုဘၣ် အဲၣ်လိာ်ကွံလိာ်သုသး တက့ၢ်. အဂ့ၢ်ဒ်အံၤ, ပှၤလၢအအဲၣ် ပှၤဂၤန့ၣ်, မၤ လၢထီၣ်ပှဲၤထီၣ်လံ တၢ်သိၣ်တၢ်သီလံ, 9 အဂ့ၢ်ဒ်အံၤ, သုတအဲၣ်ဘၢမါအဲၣ်ဘၢဝၤ တဂ့ၤ, သုတမၤသံ ပှၤကညီ တဂ့ၤ, သုတဟုၣ်တၢ် တဂ့ၤ, သုတသးကွံတၢ် တဂ့ၤ, ဒီးတၢ်မၤလိာ်အဂၤ မ့ၢ်အိၣ် တထံၣ်ထံၣ် ဒီး, ကအိၣ်လၢတၢ်ကတိၤ တထံၣ်အံၤ အပူၤ လီၤ. အဲၣ်ပှၤ လၢနဃၢၤ ဒ်နအဲၣ်လီၤ နသးဒၣ်နဲ အသိးန့ၣ် တက့ၢ်. 10 တၢ်အဲၣ်န့ၣ် တမၤအၢဘၣ် ပှၤအိၣ်လၢအဃၢၤ နီတမံၤဘၣ်. မၤသးဒ်န့ၣ်ဒီး တၢ်အဲၣ်တၢ်ကွံန့ၣ်မ့ၢ် တၢ်မၤ လၢထီၣ်ပှဲၤထီၣ် တၢ်သိၣ်တၢ်သီလီၤ. 11 ဒီးတၢ်အံၤ, ပသ့ၣ်ညါ အဆၢအကတီၢ် လၢနၣ်ရံၣ် ဘၣ်လံ လၢပကဖုသံနီၣ်လီၤ. အဂ့ၢ်ဒ်အံၤ, ခဲကနံၣ်အံၤ, တၢ်အုၣ်က့ၤခီၣ်က့ၤ ပှၤအိၣ်ဘူးန့ၢ် လၢပနာ်ဆိ တၢ်အခီၣ်ထံးန့ၣ် တက့ၢ်လီၤ. 12 မုၢ်နၤ ကလၢာ်တ့ၢ်, ဒီးမုၢ်ဆါ ဘၣ်ဘူးထီၣ်လံ. မၤသးဒ်န့ၣ်ဒီး တၢ်ခံး အတၢ်မၤတဖၣ်န့ၣ်, ပာ်ကွံာ်သကိး တက့ၢ်. ဒီးဟံးထီၣ်သကိး တၢ်ကပီၤ အစုကဝဲၤ တက့ၢ်. 13 ဒ် လၢမုၢ်ဆါခီ အသိးန့ၣ်, လဲၤသကိးတၢ် ဂ့ၤဂ့ၤဘၣ်ဘၣ် တက့ၢ်. တမ့ၢ်ဘၣ် လၢဘူၣ်ဧိၤပွ့ဧိၤ, တၢ်အီလုၣ်ကိ သံးဧိၤဂာ်ဧိၤ အပူၤဘၣ်. တမ့ၢ်ဘၣ် လၢတၢ်မၤကမၣ်မုၣ်ကမၣ်ခွါ, ဒီး လၢသးကလုာ်ကလိၤ အပူၤဘၣ်. တမ့ၢ်ဘၣ် လၢတၢ်အ့ၣ်လိာ်ဆိးက့လိာ်, ဒီးတၢ်ထိၣ်ဂဲၤ တၢ်သးက့ၣ် အပူၤဘၣ်. 14 မ့မ့ၢ် ကူထီၣ်သိးထီၣ် ကစၢ် ယ့ၣ်ၡူးခရံာ်န့ၣ် တက့ၢ်. ဒီးသု တကတဲာ်ကတီၤ တၢ်ဘၣ်ဃးဒီး တၢ်ဖံးတၢ်ညၣ် အသးကွံတၢ် အဂီၢ် တဂ့ၤ. 

ရိမ့ၤ Romans 14

1 ဒီးပှၤဂံၢ်စၢ်ဘါစၢ် လၢတၢ်နာ်န့ၣ်, တူၢ်လိာ်အီၤ ဘၣ်ဆၣ်ဒီး, လၢတၢ်တဲးလိာ်ဃိလိာ် ဘၣ်ဃးဒီး တၢ်ဆိကမိၣ်န့ၣ် တမ့ၢ်ဘၣ်. 2 ပှၤတနီၤနီၤ နာ်ဝဲ လၢအဂ့ၤ အီၣ်တၢ် ခဲလၢာ်လီၤ. မ့မ့ၢ် ပှၤလၢအဂံၢ်စၢ်အဘါစၢ်န့ၣ်, အီၣ် တၢ်ဒိးတၢ်လၣ်လီၤ. 3 ပှၤလၢအအီၣ်တၢ်န့ၣ်, မ်အသု တမၤတရီတပါ ပှၤ လၢအတအီၣ်ဘၣ်တၢ်န့ၣ် တဂ့ၤ. ဒီးပှၤ လၢအတအီၣ်ဘၣ်တၢ်န့ၣ်, မ်အသု တစံၣ်ညီၣ် ပှၤ လၢအအီၣ်တၢ်န့ၣ် တဂ့ၤ. အဂ့ၢ်ဒ်အံၤ, ယွၤ တူၢ်လိာ်အီၤလံ. 4 ပှၤလၢအစံၣ်ညီၣ် ပှၤဂၤ အခ့အပှၤ နဲဒၣ်အံၤ, နမ့ၢ် မတၤတဂၤလဲၣ်. အဝဲဒၣ်န့ၣ် ဆၢထၢၣ် မ့ၢ်ဂ့ၤ, လီၤဃံၤ မ့ၢ်ဂ့ၤ, မ့ၢ် လၢအကစၢ် တဂၤဒၣ်ဝဲ အမဲာ်ညါလီၤ. ဒီးကဆၢထၢၣ်ဝဲလီၤ. အဂ့ၢ်ဒ်အံၤ, ကစၢ် ဒုးဆၢထၢၣ်အီၤသ့လီၤ. 5 ပှၤတဂၤ စံၣ်ညီၣ်ဝဲ လၢမုၢ်တနံၤန့ၣ်, ဂ့ၤန့ၢ် မုၢ်နံၤအဂၤတဖၣ် တက့ၢ်လီၤ. ဒီးပှၤတဂၤ စံၣ်ညီၣ်ဝဲ လၢကိးမုၢ်နံၤဂ့ၤ ဒ်သိးသိးလီၤ. မ်ပှၤနာ်ဝဲ လၢလၢပှဲၤပှဲၤ လၢအသးဒၣ်ဝဲ ကိးအဂၤဒဲး တက့ၢ်. 6 ပှၤလၢအတိၢ် မုၢ်တနံၤန့ၣ်, တိၢ်ဝဲ လၢယွၤ အဃိ, ဒီးပှၤ လၢအတတိၢ်ဘၣ် မုၢ်တနံၤန့ၣ်, တတိၢ်ဘၣ်ဝဲ, မ့ၢ် လၢယွၤ အဃိလီၤ. ဒီးပှၤ လၢအအီၣ်တၢ်န့ၣ်, အီၣ်တၢ် လၢယွၤ အဃိလီၤ. အဂ့ၢ်ဒ်အံၤ, မ့ၢ်အစံးထီၣ်ပတြၢၤ ယွၤအဘျုးအဖှိၣ်လီၤ. ဒီးပှၤ လၢအတအီၣ်ဘၣ်တၢ်န့ၣ်, တအီၣ်ဘၣ်ဝဲ, မ့ၢ် လၢယွၤအဃိ, ဒီးစံးထီၣ်ပတြၢၤ ယွၤအဘျုးအဖှိၣ်လီၤ. 7 အဂ့ၢ်ဒ်အံၤ, ပတမူဘၣ် လၢပဂီၢ်ဒၣ်ဝဲ နီတဂၤဘၣ်, ဒီး ပတသံဘၣ် လၢပဂီၢ်ဒၣ်ပဝဲ နီတဂၤဘၣ်. 8 အဂ့ၢ်ဒ်အံၣ်, ပမ့ၢ်မူ ဒီး, ပမူ လၢကစၢ် အဂီၢ်, ဒီးပမ့ၢ်သံဒီး, ပသံ လၢကစၢ် အဂီၢ်လီၤ. မၤသးဒ်န့ၣ်ဒီး, ပမူ မ့ၢ်ဂ့ၤ, ပသံ မ့ၢ်ဂ့ၤ, ပမ့ၢ် ကစၢ် အတၢ်လီၤ. 9 အဂ့ၢ်ဒ်အံၤ, ဒ်သိး အကကဲထီၣ် ပှၤသံ ဒီးပှၤမူတဖၣ် အကစၢ် ဒီး, ခရံာ်သံဝဲ ဒီး မူထီၣ်က့ၤဝဲလီၤ. 10 ဒီးနဲဒၣ်အံၤ, နစံၣ်ညီၣ် နဒီပုၢ်ဝဲၢ် ဘၣ်မနုၤလဲၣ်, ဒီးနမၤတရီတပါ နဒီပုၢ်ဝဲၢ် ဘၣ်မနုၤလဲၣ်. အဂ့ၢ်ဒ်အံၤ, ပဘၣ်ဆၢထၢၣ် လၢခရံာ် စံၣ်ညီၣ်တၢ် အလီၢ်ပစိာ် အမဲာ်ညါ ခဲလၢာ်လီၤ. 11 အဂ့ၢ်ဒ်အံၤ, တၢ်ကွဲးအသး, ကစၢ် စံးဝဲဒၣ်, ယမူယဲ, ဒီး ကယဲၢ် ပှၤကချံးလီၤ အခီၣ်လ့ၢ်ခိၣ် လၢယမဲာ်ညါ, ဒီး ကယဲၢ် ပှၤအပျ့ၤ ကအၢၣ်လီၤအီလီၤ ယွၤ ကိးအဂၤဒဲးလီၤ. 12 မၤသးဒ်န့ၣ်ဒီး, ပဘၣ်ဟ့ၣ် တၢ်စံးဆၢ လၢယွၤ လၢပကစၢ်ဒၣ်ပဝဲ အဂ့ၢ် ကိးဂၤဒဲးလီၤ. 13 မၤသးဒ်န့ၣ်ဒီး, ပသု တစံၣ်ညီၣ်လိာ်လၢၤပသး သကိးသကိး တဂ့ၤ. မ့မ့ၢ် မ်ပစံၣ်ညီၣ် တၢ်အံၤတမံၤ တက့ၢ်, လၢပှၤသု တပာ် တၢ်ဘၣ်တိၢ်အလီၢ် မ့ၢ်ဂ့ၤ, တၢ်လီၤဃံၤအလီၢ် မ့ၢ်ဂ့ၤ, လၢအဒီပုၢ်ဝဲၢ် အကျဲ တဂ့ၤ. 14 ယသ့ၣ်ညါ ဒီး တၢ်ဒုးနာ်ယၤ သပှၢ်တၢၢ် လၢကစၢ်ယ့ၣ်ၡူး အပူၤ, လၢတၢ်တကဆှီဒၣ်တၢ် တအိၣ်ဘၣ် နီတမံၤဘၣ်. ဘၣ်ဆၣ်ဒီး ပှၤလၢအဆိကမိၣ် လၢတၢ်တမံၤမံၤ မ့ၢ်တၢ်တကဆှီ ဘၣ်ဒီး, တၢ်န့ၣ်မ့ၢ် တၢ်တကဆှီဘၣ် လၢအဂီၢ်လီၤ. 15 ဒီး နဒီပုၢ်ဝဲၢ်အသး မ့ၢ်ဆါ လၢနတၢ်အီၣ် အဃိဒီး, နတလဲၤလၢၤဘၣ် ဒ်တၢ်အဲၣ်တၢ်ကွံ အသိးဘၣ်. ပှၤလၢခရံာ် ဒိးသံအသး လၢအဂီၢ်န့ၣ်, နသု တမၤဟးဂီၤအီၤ လၢနတၢ်အီၣ်န့ၣ် တဂ့ၤ. 16 မၤသးဒ်န့ၣ်ဒီး, သုတၢ်ဂ့ၤန့ၣ် မ်အသု တဘၣ် တၢ်ဒုၣ်ဒွဲၣ်အီၤ တဂ့ၤ. 17 အဂ့ၢ်ဒ်အံၤ, ယွၤအဘီအမုၢ် တမ့ၢ်ဘၣ် တၢ်အီၣ်တၢ်အီဘၣ်. မ့ၢ်တၢ်တီတၢ်လိၤ, ဒီး တၢ်ဃူတၢ်ဖိး, ဒီးတၢ်သးခု လၢသးစီဆှံ အပူၤလီၤ. 18 အဂ့ၢ်ဒ်အံၤ, ပှၤလၢအမၤ ခရံာ် အတၢ် လၢတၢ်န့ၣ်တဖၣ် အပူၤန့ၣ်, မ့ၢ်တၢ်ဘၣ်ယွၤအသး ဒီး, တၢ်ဂ့ၤ လၢပှၤကညီ အမဲာ်ညါလီၤ. 19 မၤသးဒ်န့ၣ်ဒီး, မ်ပလူၤ တၢ်ဘၣ်ဃးဒီး တၢ်ဃူတၢ်ဖိး, ဒီးတၢ်ဒုးထီၣ်ဒုးထီလိာ်အသး သကိးသကိး တက့ၢ်. 20 သုတမၤဟးဂီၤ ယွၤ အတၢ်မၤ လၢတၢ်အီၣ် အဃိ တဂ့ၤ. တၢ်ခဲလၢာ် မ့ၢ်အကဆှီလီၤ. ဘၣ်ဆၣ်ဒီး, ပှၤလၢအအီၣ်တၢ် တုၤအကဲထီၣ် တၢ်ဘၣ်တိၢ်အလီၢ်န့ၣ်မ့ၢ် တၢ်အၢ လၢအဂီၢ်လီၤ. 21 အီၣ် တၢ်ညၣ် မ့ၢ်ဂ့ၤ, အီ စပံးထံ မ့ၢ်ဂ့ၤ, မၤ တၢ်အဂုၤအဂၤ လၢအကမၤ နဒီပုၢ်ဝဲၢ် ဘၣ်တိၢ် မ့ၢ်ဂ့ၤ, ဘၣ်တၢ်လီၤကမၣ် မ့ၢ်ဂ့ၤ, ဘၣ်တၢ်မၤစၢ်လီၤ အဂံၢ်အဘါ မ့ၢ်ဂ့ၤ, ဂ့ၤဟးဆှဲး ပှၤလီၤ. 22 နတၢ်နာ် အိၣ်ဧါ. မ်အအိၣ်ဒီး နကစၢ်ဒၣ်နဲ လၢယွၤ အမဲာ်ညါ တက့ၢ်. ပှၤလၢအတစံၣ်ညီၣ်ဃၣ်လီၤအသး လၢအတၢ်မၤဒၣ်ဝဲန့ၣ် အဃိ, ဘၣ်ဆိၣ်ဂ့ၤဝဲလီၤ. 23 ဘၣ်ဆၣ်ဒီး ပှၤလၢအသးဒ့ဒီ, မ့ၢ်အီၣ်မ့ၢ်အီတၢ် ဒီး, မ့ၢ်အဘၣ် တၢ်စံၣ်ညီၣ်ဃၣ်လီၤ. အဂ့ၢ်ဒ်အံၤ, တဘၣ်ဃးဘၣ်ဒီး တၢ်နာ်ဘၣ်. ဒီး ကယဲၢ် တၢ် လၢအတဘၣ်ဃးဘၣ်ဒီး တၢ်နာ်န့ၣ်, မ့ၢ်တၢ်ဒဲးဘးလီၤ. 24 ဒီးပှၤ လၢအမၤဂၢၢ်မၤကျၢၤသု သ့, ဒ်ယတၢ်သးခုအကစီၣ် ဒီးယ့ၣ်ၡူးခရံာ် အတၢ်စံၣ်တဲၤတဲလီၤ အသိးန့ၣ်, ဒ်တၢ်လီၣ်ဖျါ တၢ်ခူသူၣ် လၢအအိၣ်ဘံၣ်ဝဲ အစိၤအဃၣ် လၢပျၢၤ, 25 ဘၣ်ဆၣ်ဒီး, အိၣ်ဖျါထီၣ် ခဲကနံၣ်အံၤ, ဒီး လၢဝံတဖၣ် အတၢ်ကွဲး အဃိ, ဒီး ဒ်ယွၤအထူအယိာ် အတၢ်မၤလိာ် အသိး, ဘၣ်တၢ်ဒုးသ့ၣ်ညါအီၤ လၢပှၤကိးကလုာ်ဒဲး, လၢတၢ်ဒိကနၣ် ဘၣ်ဃးဒီး တၢ်နာ် အဂီၢ် အသိး, 26 ယွၤ တဂၤဃီ လၢအကူၣ်တၢ်သ့န့ၣ်, မ်အဘၣ် တၢ်လၤကပီၤ လၢယ့ၣ်ၡူးခရံာ် အဃိ, အစိၤစိၤအဃၣ်ဃၣ် တက့ၢ်. အၤမ့ၣ်. 

ရိမ့ၤ Romans 15

1 ဒီးပှၤအိၣ်ဒီး အဂံၢ်အဘါ ပဝဲဒၣ်အံၤ, ပဂ့ၤဝံ ပှၤ လၢအဂံၢ်အဘါ တအိၣ်ဘၣ် အတၢ်ဂံၢ်စၢ်ဘါစၢ်, ဒီးတလူၤဘၣ် ပသးဒၣ်ပဝဲဘၣ်. 2 မ်ပမၤဘၣ် ပှၤ လၢပဃၢၤတဖၣ် အသး လၢတၢ်ဂ့ၤ, လၢအကထီၣ်ဝဲထီဝဲ အဂီၢ် ကိးဂၤဒဲး တက့ၢ်. 3 အဂ့ၢ်ဒ်အံၤ, ခရံာ်န့ၣ် တလူၤဘၣ် အသးဒၣ်ဝဲဘၣ်. မ့မ့ၢ် ဒ်တၢ်ကွဲးအသး အသိးန့ၣ်, ပှၤ လၢတၢ်ဒုၣ်ဒွဲၣ်နၤန့ၣ်, အတၢ်ဒုၣ်ဒွဲၣ်န့ၣ်ဘၣ်ယၤလီၤ. 4 အဂ့ၢ်ဒ်အံၤ, ဖဲဒၣ် တၢ်ကွဲးအသး တဘီလၢ်လၢ်န့ၣ်, ဘၣ်ကွဲးအသး လၢပဘၣ် တၢ်သိၣ်တၢ်သီ အဂီၢ်, ဒ်သိး တၢ်ဝံသးစူၤ, ဒီးတၢ်မၤမုာ် ဘၣ်ဃးဒီး တၢ်ကွဲးအသးတဖၣ် သတးဒီး ပကအိၣ်ဒီး တၢ်မုၢ်လၢ်လီၤ. 5 ဒီးတၢ်ဝံသးစူၤ ဒီးတၢ်မၤမုာ် အကစၢ် မ်အဟ့ၣ် သုသး ဆိကမိၣ် တၢ်တမံၤဃီ သကိးသကိး, ဒ်ယ့ၣ်ၡူးခရံာ် အသိး, 6 ဒ်သိး သု ကမၤလၤမၤကပီၤ ယွၤပကစၢ် ယ့ၣ်ၡူးခရံာ် အပၢ်, လၢသုသး တဖျၢၣ်ဃီ, ဒီး လၢသုထးခိၣ် တပူၤဃီန့ၣ် တက့ၢ်. 7 မၤသးဒ်န့ၣ်ဒီး, တူၢ်လိာ်လိာ် သုသး ဒ်ခရံာ် တူၢ်လိာ်သု လၢယွၤအလၤကပီၤ အဂီၢ် အသိးန့ၣ် တက့ၢ်. 8 အဂ့ၢ်ဒ်အံၤ, ယစံး လၢယ့ၣ်ၡူးခရံာ် ကဲထီၣ်လံ လၢတၢ်ကူးတရံး အခ့အပှၤ လၢယွၤ အတၢ်မ့ၢ်တၢ်တီ အဂီၢ်, ဒ်သိး အကမၤဂၢၢ်မၤကျၢၤ တၢ်စံးပာ် လၢပၢ်သ့ၣ်တဖၣ်န့ၣ်လီၤ. 9 ဒီးဒ်သိး ပှၤကလုာ်တဖၣ် ကမၤလၤကပီၤ ယွၤ လၢအတၢ်သးကညီၤ အဃိ, ဒ်တၢ်ကွဲးအသး အသိးန့ၣ်, လၢတၢ်အံၤ အဃိ, ယကအၢၣ်လီၤအီလီၤနၤ လၢပှၤကလုာ်တဖၣ် အကျါ, ဒီးယကသးဝံၣ်ထီၣ် နမံၤလီၤ. 10 ဒီးစံးကဒီးဝဲ, ပှၤကလုာ်တဖၣ်ဧၢ, သးခုသကိး ဒီးအပှၤဂီၢ်မုၢ် တက့ၢ်. 11 ဒီးမၤကဒီးတစု, ပှၤကလုာ် ခဲလၢာ်သ့ၣ်ဧၢ, စံးထီၣ်ပတြၢၤ ယွၤ တက့ၢ်. ဒီးပှၤဂီၢ်မုၢ် ခဲလၢာ်သ့ၣ်ဧၢ, သးဝံၣ်ထီၣ်အီၤ တက့ၢ်. 12 ဒီးမၤကဒီးတစု, စီၤယၡါယၤ စံးဝဲဒၣ်, ယံးၡဲအဂံၢ် ကအိၣ်, ဒီးပှၤကဂဲၤဆၢထၢၣ် ပၢဘၣ် ပှၤကလုာ်တဖၣ်လီၤ. ဒီးပှၤကလုာ်တဖၣ်န့ၣ်, ကမုၢ်လၢ်တၢ် လၢအပူၤလီၤ. 13 ဒီးမ်တၢ်မုၢ်လၢ် အကစၢ်, မၤပှဲၤ သု ဒီး ကယဲၢ် တၢ်သးခု ဒီးတၢ်ဃူတၢ်ဖိး လၢတၢ်နာ် အဃိ, ဒ်သိး သုကအါထီၣ် လၢတၢ်မုၢ်လၢ်, လၢသးစီဆှံ အစိအကမီၤန့ၣ် တက့ၢ်. 14 ဒီးပုၢ်သ့ၣ်ဝဲၢ်သ့ၣ်ဧၢ, ယနာ် ယကစၢ်ဒၣ်ယဲ လၢသုဂ့ၢ် လၢသု လၢထီၣ်ပှဲၤထီၣ် ဒီး တၢ်သ့ၣ်ညါ ခဲလၢာ် ဒီး, သု သိၣ်က့ၤသီက့ၤလိာ်သုသး စ့ၢ်ကီး ဒီးသုပှဲၤထီၣ် ဒီးတၢ်ဂ့ၤ လီၤ. 15 ယပာ်ယသးခူတလ့ၢ် အါတက့ၢ်ဒီး, ကွဲးန့ၢ်သု, ပုၢ်သ့ၣ်ဝဲၢ်သ့ၣ်ဧၢ, တနီၤ မ့ၢ်တၢ်ဒုးသ့ၣ်နီၣ်ထီၣ်က့ၤ သု လၢယွၤ ဟ့ၣ်ယၤ အဘျုးအဖှိၣ် ဒ်သိး ယကကဲ ယ့ၣ်ၡူးခရံာ် အခ့အပှၤ လၢပှၤကလုာ်တဖၣ် အဂီၢ်, 16 ဒီးဒ်သိး ယတၢ်ပာ်ထီၣ် ပှၤကလုာ်တဖၣ်, ဒ်ပှၤလုၢ်တၢ်အဒိၣ် လၢယွၤ အတၢ်သးခုအကစီၣ်န့ၣ်, ကကဲ လၢတၢ်ဘၣ်အသး လၢသးစီဆှံ မၤစီဆှံထီၣ်အီၤ အဃိလီၤ. 17 မၤသးဒ်န့ၣ်ဒီး, ယပာ်ယသး ကဖၢလၢ လၢယ့ၣ်ၡူးခရံာ် အပူၤ လၢတၢ်ဘၣ်ဃးဒီး ယွၤ, အလီၢ်အိၣ်ဝဲလီၤ. 18 အဂ့ၢ်ဒ်အံၤ, တၢ် လၢခရံာ် တမၤဘၣ် လၢယၤ လၢတၢ်ကတိၤ, ဒီး လၢတၢ်မၤ အပူၤ လၢတၢ်အပနီၣ် ဒီးတၢ်လီၤလး အစိအကမီၤ အပူၤ, ဒီး လၢယွၤအသး အစိအကမီၤ အပူၤ ဒ်သိး အကမၢ ပှၤကလုာ်တဖၣ် စူၢ်တၢ် အဂီၢ်ဒီး, ယကတိၤ လၢအဂ့ၢ် တဘူၣ်ဘၣ်. 19 ဒ်န့ၣ်အသိး, လၢယရူၤၡလ့ၣ်, ဒီးတၢ်အိၣ်ဝးတရံး ပၢၢ်လၢအံးလူၤရံကူးတဖၣ်, ယစံၣ်တဲၤတဲလီၤလံ ခရံာ် အတၢ်သးခုအကစီၣ် လၢလၢပှဲၤပှဲၤလံ. 20 ဒ်န့ၣ်အသိး, ယဂုာ် စံၣ်တဲၤတဲလီၤ တၢ်သးခုအကစီၣ် ဖဲ ပှၤတပှ့ၤဘၣ် ခရံာ်အမံၤဘၣ် အလီၢ် ဒ်သိး ယသု တမၤထီၣ်တၢ် လၢပှၤဂၤပာ်တၢ် အခီၣ်ထံး အဖီခိၣ် တဂ့ၤ အဂီၢ်လီၤ. 21 မ့မ့ၢ် ဒ်တၢ်ကွဲးအသး အသိးန့ၣ်, ပှၤ လၢတၢ်တစံးဘၣ်အီၤ လၢအဂ့ၢ်တဖၣ်န့ၣ်, ကထံၣ်ဝဲ, ဒီးပှၤ လၢအတနၢ်ဟူဘၣ်တဖၣ်န့ၣ်, အနၢ်ကပၢၢ် တၢ်လီၤ. 22 လၢတၢ်န့ၣ် အဃိ, တၢ်တြီ ယလဲၤတၢ် ဆူသုအိၣ် အါမံၤ လီၤ. 23 မ့မ့ၢ်ခဲကနံၣ်အံၤ, ယအိၣ်လၢကီၢ်တဖၣ်အံၤ, အလီၢ် တအိၣ်လၢၤဘၣ်, ဒီးတၢ်မိၣ် လဲၤအိၣ်သကိးတ့ၢ် ယသး ဒီးသု အါနံၣ်အါလါ သတးဒီး, 24 တုၤ ယလဲၤဆူ စပၤနံ ဒီး, ယမုၢ်လၢ် လၢယကထံၣ်ဘၣ် သု လၢယလဲၤတၢ် အဖၢမုၢ်, ဒီးယရ့လိာ်ယသး ဒီးသုဘျဲးရ့လိာ် ဒိၣ်ဒိၣ်ဆံးဆံး ဒီး, သုကဆှၢယၤဆူန့ၣ်လီၤ. 25 မ့မ့ၢ်ခဲကနံၣ်အံၤ, ဒ်သိး ယကမၤ ပှၤစီဆှံသ့ၣ်တဖၣ် အတၢ် ဒီး, ယလဲၤဆူ ယရူၤၡလ့ၣ်လီၤ. 26 အဂ့ၢ်ဒ်အံၤ, ဘၣ် ပှၤမၤက့းဒနံဖိ ဒီးပှၤအဃါယၤဖိတဖၣ် အသး လၢအကဟ့ၣ်ယုၢ် အတၢ် ဆူ ပှၤစီဆှံ ဘၣ်ဖှီၣ်ဘၣ်ယာ် လၢယရူၤၡလ့ၣ် အပူၤလီၤ. 27 ဘၣ်အသးန့ၣ် အဂ့ၢ်ဒ်အံၤ, အကမၢ် အိၣ်မး လၢအလိၤလီၤ. အဂ့ၢ်ဒ်အံၤ, ပှၤကလုာ်တဖၣ်န့ၣ်မ့ၢ် န့ၢ်ဃုာ် အဝဲသ့ၣ် အတၢ် ဘၣ်ဃးဒီး သးန့ၣ် ဒီး, အကမၢ် အိၣ်လၢအကမၤက့ၤ အဝဲသ့ၣ် အဂီၢ် လၢတၢ်ဘၣ်ဃးဒီး တၢ်ဖံးတၢ်ညၣ်လီၤ. 28 မၤသးဒ်န့ၣ်ဒီး ယမၤ တၢ်အံၤ, ဒီး စဲပနီၣ်ဃာ် အဝဲသ့ၣ် အဂီၢ် လၢတၤသၣ်အံၤ ဝံၤဒီး, ယကလဲၤ လၢသုအိၣ် ဆူစပၤနံလီၤ. 29 ဒီးတုၤ ယလဲၤဆူ သုအိၣ်ဒီး, ယသ့ၣ်ညါ လၢယကလဲၤ လၢခရံာ် အတၢ်ဆိၣ်ဂ့ၤ အတၢ်လၢတၢ်ပှဲၤ အပူၤလီၤ. 30-32 ဒီးပုၢ်သ့ၣ်ဝဲၢ်သ့ၣ်ဧၢ, ဒ်သိး တၢ်ကထုးထီၣ်ကွံာ်ယၤ လၢပှၤတစူၢ်တနာ်ဘၣ်, လၢကီၢ်ယူဒၤ, အစုပူၤ, 30-32 ဒီးဒ်သိး ယလဲၤမၤတၢ် ဆူယရူၤၡလ့ၣ်အံၤ, ကဘၣ် ပှၤစီဆှံအသး, 30-32 ဒီးဒ်သိး မ့ၢ်ဘၣ်ယွၤအသး ဒီး, ယကလဲၤ ဒီးယသူၣ်ခုသးခု ဆူသုအိၣ်, ဒီးဒိး တၢ်ခုၣ်တၢ်မုာ် ဒီးသု ဒီး, ယ ဃ့ကညး သု လၢပကစၢ် ယ့ၣ်ၡူးခရံာ် အဃိ, ဒီးတၢ်အဲၣ် ဘၣ်ဃးဒီး သးန့ၣ် အဃိ, ဒ်သိး သုကဂုာ်ဃုာ် ဒီးယၤ လၢတၢ်ဘါထုကဖၣ် အပူၤ, လၢယဂီၢ် လၢယွၤ သပှၢ်ပှၢ်လီၤ. 33 ဒီးတၢ်ဃူတၢ်ဖိး အကစၢ်န့ၣ်, မ်အအိၣ်ဒီးသု ခဲလၢာ် တက့ၢ်. အၤမ့ၣ်.


ရိမ့ၤ Romans 16

1 ယပာ် ပဒီပုၢ်ဝဲၢ်မုၣ်, လၢအမ့ၢ် တၢ်အိၣ်ဖှိၣ် လၢက့ၣ်ဃရ့း အခ့အပှၤ, နီၢ်ဖံဘ့ၤ တဂၤ, လၢသုမဲာ်ညါ, 2 ဒ်သိး သုကတူၢ်လိာ်အီၤ လၢကစၢ် အပူၤ, ဒ်တၢ်အဂ့ၤအဘၣ် လၢပှၤစီဆှံ အသိး, ဒီးဖဲဒၣ် တၢ်မၤစၢၤအီၤ အလီၢ်အိၣ်န့ၣ်, ဒ်သိး သုကမၤစၢၤအီၤလီၤ. အဂ့ၢ်ဒ်အံၤ, အဝဲတဂၤ အကစၢ်ဒၣ်ဝဲန့ၣ်, မၤစၢၤတ့ၢ် ပှၤအါဂၤ, ဒီးယၤ, ယကစၢ်ဒၣ်ယဲ စ့ၢ်ကီး လီၤ. 3 ကတိၤဒိၣ် ပှၤမၤဃုာ်တၢ် ဒီးယၤ လၢယ့ၣ်ၡူးခရံာ် အပူၤ, နီၢ်ပြံစကံးလၤ, ဒီးစီၤအကူလၤ တက့ၢ်. 4 အဝဲသ့ၣ် ပာ်လီၤ အကိာ်ဒၣ်ဝဲ လၢယသးသမူ အဂီၢ်လီၤ. ပှၤစံးထီၣ်ပတြၢၤ အဘျုးအဖှိၣ်, ထဲယၤ တဂၤဧိၤ တမ့ၢ်ဘၣ်, မ့ၢ် ပှၤကလုာ်တဖၣ် အတၢ်အိၣ်ဖှိၣ် ခဲလၢာ် စ့ၢ်ကီး လီၤ. 5 ကတိၤဒိၣ် တၢ်အိၣ်ဖှိၣ် လၢအဝဲသ့ၣ် အဟံၣ်ပူၤ စ့ၢ်ကီး တက့ၢ်. ကတိၤဒိၣ် ပှၤ လၢယအဲၣ်အီၤ, အၤစံ အတၤသၣ်ဆိ လၢခရံာ် အပူၤ, စီၤအ့ပဲန့းတူး တက့ၢ်. 6 ကတိၤဒိၣ် ပှၤ လၢအမၤတၢ် လၢပဂီၢ် အါမး, နီၢ်မၤရံ တက့ၢ်. 7 ကတိၤဒိၣ် ပှၤဘၣ်ဃုာ်ဃိာ်ပူၤ ဒီးယၤ လၢအဒီဘူးဒီတံၢ် ဒီးယၤ, စီၤအၤဒြနံကူး ဒီးယူၤနံ တက့ၢ်. အဝဲသ့ၣ် အိၣ်ဒီး အလၤကပီၤ လၢပှၤတၢ်မၢဖိတဖၣ် အမဲာ်ညါ ဒီးအိၣ်ဆိန့ၢ်ယၤ လၢခရံာ် အပူၤလီၤ. 8 ကတိၤဒိၣ် ပှၤ လၢယအဲၣ်အီၤ လၢကစၢ် အပူၤ, စီၤအၣ်ပျံ တက့ၢ်. 9 ကတိၤဒိၣ် ပှၤလၢအမၤဃုာ်တၢ် ဒီးပှၤ လၢခရံာ် အပူၤ, စီၤအူၢ်ဘါနူး ဒီးပှၤ လၢယအဲၣ်အီၤ, စီၤစတါဃူၣ် တက့ၢ်. 10 ကတိၤဒိၣ် ပှၤ လၢတၢ်မၤကွၢ်တ့ၢ်အီၤ လၢခရံာ် အပူၤ, စီၤအၤပ့းလ့ၣ် တက့ၢ်. ကတိၤဒိၣ် ပှၤ လၢအဘၣ်ဃးဒီး စီၤအရံးစတီးဘူလူးတဖၣ် တက့ၢ်. 11 ကတိၤဒိၣ် စီၤဟ့ၤရဒံ, လၢအဒီဘူးဒီတံၢ် ဒီးယၤ တက့ၢ်. ကတိၤဒိၣ် ပှၤအိၣ်လၢကစၢ် အပူၤ, လၢအဘၣ်ဃးဒီး စီၤနၢ်ကံစူးတဖၣ် တက့ၢ်. 12 ကတိၤဒိၣ် ပှၤလၢအမၤတၢ် လၢကစၢ် အပူၤ, နီၢ်တြူဖဲၤနၤ ဒီးနီၢ်တြူဖိၤစၤ တက့ၢ်. ကတိၤဒိၣ် ပှၤ လၢတၢ်အဲၣ်အီၤ လၢအမၤ တၢ်အါ လၢကစၢ် အပူၤ, နီၢ်ပ့ၢ်စံ တက့ၢ်. 13 ကတိၤဒိၣ် ပှၤဘၣ်တၢ်ဃုထၢအီၤ လၢကစၢ် အပူၤ, စီၤရူဖူး ဒီးအမိၢ် ဒီးယမိၢ် စ့ၢ်ကီး တက့ၢ်. 14 ကတိၤဒိၣ် စီၤအစူၣ်ကြံတူး, စီၤဖျ့ကီၣ်, စီၤဟ့ၣ်မၤ, စီၤပၤတြီးဘၤ, စီၤဟ့ၣ်မ့ၣ်, ဒီးဒီပုၢ်ဝဲၢ် အိၣ်ဒီး အီၤသ့ၣ်တဖၣ် တက့ၢ်. 15 ကတိၤဒိၣ် စီၤဖံၤလလီးကူး, ယူၤလံ, နၤရ့း, ဒီးအဝဲဒၣ် အဒီပုၢ်ဝဲၢ်မုၣ် တဂၤ ဒီးစီၤအီးလူၣ်ပၤ, ဒီးပှၤစီဆှံ ခဲလၢာ် လၢအအိၣ် ဒီးအီၤ တက့ၢ်. 16 ကတိၤဒိၣ်လိာ်သုသး လၢတၢ်နၢမူစီဆှံ တက့ၢ်. ခရံာ် အတၢ်အိၣ်ဖှိၣ် ခဲလၢာ် ကတိၤဒိၣ်သုလီၤ. 17 ဒီပုၢ်ဝဲၢ်သ့ၣ်ဧၢ, ယဃ့ကညးသု ဒ်သိး သုကတိၢ်နီၣ် ပှၤ လၢအမၤ တၢ်လီၤမုၢ်လီၤဖး, ဒီးပာ် တၢ်လီၤကမၣ် အလီၢ်ထီဒါ တၢ်သိၣ်တၢ်သီ လၢသုမၤလိအီၤန့ၣ်, ဒီးဟးဆှဲးအီၤ တက့ၢ်. 18 အဂ့ၢ်ဒ်အံၤ, ပှၤ ဒ်န့ၣ်သိးတဖၣ် မၤ ပကစၢ် ယ့ၣ်ၡူးခရံာ် အတၢ် တမ့ၢ်ဘၣ်, မ့ၢ်အဟၢဖၢဒၣ်ဝဲ အတၢ်လီၤ. ဒီးလီန့ၢ် ပှၤ လၢအသးဂ့ၤတဖၣ်, လၢတၢ်ကတိၤဂ့ၤ ဒီးတၢ်စံးထီၣ်ပတြၢၤလီၤ. 19 အဂ့ၢ်ဒ်အံၤ, သုစူၢ်တၢ်န့ၣ် ဟူထီသါလီၤ လၢပှၤခဲလၢာ် အကျါလီၤ. မၤသးဒ်န့ၣ်ဒီး, ယသူၣ်ခု ယသးခု လၢသုဃိလီၤ. ဘၣ်ဆၣ်ဒီး ယသး အိၣ်လၢသု ကူၣ်တၢ်ကသ့ လၢတၢ်ဂ့ၤ အဂီၢ်, ဒီးသုသး တဖးဘၣ် လၢတၢ်အၢ အဂီၢ်လီၤ. 20 ဒီးတၢ်ဃူတၢ်ဖိး အကစၢ်န့ၣ်, ကမၤသဘှံး မုၣ်ကီၤလံၢ် လၢသုခီၣ် အဖီလာ် ချ့သဒံးလီၤ. ပကစၢ် ယ့ၣ်ၡူးခရံာ် အဘျုးအဖှိၣ် မ်အအိၣ် ဒီးသု တက့ၢ်. 21 ပှၤမၤဃုာ်တၢ် ဒီးယၤ စီၤတံၤမသ့း, ဒီးပှၤဒီဘူးဒီတံၢ် ဒီးယၤ, စီၤလူကံၤ, ဒီးစီၤယါစီၣ်, ဒီးစီၤစီးပၤတြူးသ့ၣ်တဖၣ် ကတိၤဒိၣ်သုလီၤ. 22 ပှၤလၢအကွဲးလံာ်အံၤ, ယၤ, စီၤတ့ၢ်တံၤ, ကတိၤဒိၣ် သု လၢကစၢ် အပူၤလီၤ. 23 ပှၤလၢအတူၢ်လိာ် လုၢ်အီၣ်ယၤ ဒီး တူၢ်လိာ် တၢ်အိၣ်ဖှိၣ် ဒီဖုညါ, စီၤကါယူး တဂၤ ကတိၤဒိၣ်သုလီၤ. ပှၤကွၢ်ဝ့ၢ်အစ့, စီၤအ့ရၤစတူး, ဒီးဒီပုၢ်ဝဲၢ် စီၤကူအၢ်တူး ကတိၤဒိၣ်သုလီၤ. 24 ပကစၢ် ယ့ၣ်ၡူးခရံာ် အဘျုးအဖှိၣ်န့ၣ်, မ်အအိၣ်ဒီးသု ခဲလၢာ် တက့ၢ်. အၤမ့ၣ်.